Pengasas kosmetik tarik ‘sponsor’ ‘Kak Long 7E’
Oleh KOSMO!

19 Mac 2022, 7:00 pm
PETALING JAYA – Sejak kebelakangan ini, pelbagai isu kontroversi dikaitkan dengan seorang yang dikenali sebagai ‘Kak Long 7E’.
Terdahulu, kisahnya pernah tular disebabkan tindakannya memarahi pekerja di sebuah kedai serbaneka gara-gara anaknya dituduh mencuri oleh pekerja tersebut.
Susulan daripada kejadian agak tersebut, terdapat segelintir individu mempersoalkan serta mengecam kulit wajah wanita berkenaan yang dikatakan agak teruk.
Sehubungan itu, seorang pengasas kosmetik tampil membantu serta menaja Kak Long dengan produknya bagi tujuan merawat kulit wajahnya semula.
Terbaharu, menerusi hantaran di Facebook pengasas tersebut, dia memaklumkan telah menghentikan penajaan terhadap Kak Long kerana turut terkesan dengan video yang dimuat naiknya seperti mempersendakan golongan orang kurang upaya (OKU).
“Sebelum ini saya pernah taja ‘Kak Long 7E’ pakai produk saya, tak sampai seminggu tular mengenai isu video terbarunya seperti persenda OKU.

“Ramai tak boleh terima, dan pasukan saya juga tak boleh terima dengan gurauan sedemikian.
“Jadi saya hentikan tajaan terhadapnya sebab isu OKU ini sangat sensitif bagi saya dan pasukan, saya tak nak isu yang negatif berkait terhadap produk saya,” tulisnya baru-baru ini. – KOSMO! ONLINE


Bahasa Melayu, bahasa ilmu
Oleh MOHD RASDAN AHMAD

19 Mac 2022, 6:55 pm
KUALA LUMPUR – Akta Dewan Bahasa dan Pustaka (DBP) akan diperkasakan sebagai langkah bagi memartabatkan Bahasa Melayu sekaligus menjadikan ia sebagai bahasa ilmu.
Naib Presiden UMNO, Datuk Seri Ismail Sabri Yaakob berkata, menerusi langkah tersebut DBP akan diberi kuasa penguatkuasaan termasuk penggunaan Bahasa Melayu di semua papan tanda.
“Bukan itu sahaja, pelajar asing yang menuntut di dalam negara juga wajib mengambil subjek bahasa Melayu dengan harapan ia dapat dijadikan bahasa kedua ASEAN.
“UMNO juga mesti menjuarai dalam memartabatkan bahasa Melayu seperti di dalam Perlembagaan Persekutuan Perkara 152 yang juga termaktub dalam Perlembagaan UMNO fasal 3.5. Sudah tiba masanya kita perlu bangga dengan Bahasa Melayu.
“Justeru tidak ada sebab untuk kita rasa janggal berbahasa melayu walaupun di pentas antarabangsa kerana ‘Bahasa Jiwa Bangsa’,” katanya dalam ucapan Penggulungan Naib Presiden UMNO sempena Perhimpunan Agung UMNO 2021 (PAU 2021) di sini hari ini. – KOSMO! ONLINE


Sakit jantung dipercayai punca pelatih ILP meninggal dunia
Oleh MOHD AZLI ADLAN

19 Mac 2022, 4:34 pm
KUALA NERUS – Seorang pelatih hanya sempat seminggu menyambung pengajian selepas ditemui meninggal dunia dipercayai akibat penyakit jantung di asrama Institut Latihan Perindustrian (ILP) Gong Badak, di sini hari ini.
Muhammad Faiz Hakimi Che Mansor, 18, dipercayai rebah di dalam bilik air asrama lelaki institut latihan berkenaan kira-kira pukul 1 tengah hari.
Abang mangsa, Mohd. Fadli, 32, berkata, Muhammad Faiz Hakimi yang merupakan anak bongsu daripada lima beradik mempunyai sejarah penyakit jantung sejak kecil.
“Walaupun keadaan kesihatannya tidak memuaskan, adik begitu berminat untuk melanjutkan pelajaran ke ILP.
“Pada mulanya dia ditawarkan ke kursus sijil perkayuan sebelum ditukarkan kepada kursus sijil komputer kerana keadaan kesihatan dan minatnya,” katanya ketika ditemui di lokasi kejadian di sini hari ini.
Ujar Mohd. Fadli, Muhammad Faiz Hakimi baru mendaftar di ILP Gong Badak pada minggu lalu.

Katanya, dia dan ahli keluarga yang menetap di Kampung Paya, Teluk Ketapang di sini bergegas ke ILP Gong Badak sebaik dimaklumkan kejadian menimpa adik lelaki pada pukul 1.30 tengah hari.
Mayat mangsa dihantar ke Unit Forensik Hospital Sultanah Nur Zahirah, Kuala Terengganu untuk dibedah siasat. – KOSMO! ONLINE


Quartararo sambar petak depan GP Indonesia
Oleh KOSMO!

19 Mac 2022, 5:12 pm
LOMBOK – Pelumba pasukan Monster Energy Yamaha, Fabio Quartararo melakukan catatan masa terpantas pada sesi kelayakan Grand Prix (GP) Indonesia di Litar Antarabangsa Mandalika sebentar tadi.
Menerusi catatan masa 1:31.067 saat (s), dia yang merupakan juara dunia akan memulakan perlumbaan sebenar esok di petak hadapan diikuti dua pelumba pasukan Pramac Racing, Jorge Martin dan Johann Zarco.
Walaupun diberi tentangan sengit pelumba-pelumba lain, namun pelumba Perancis itu menampilkan tunggangan konsisten apabila terus memperbaiki catatan masanya dalam setiap pusingan.
“Saya sangat gembira untuk datang semula ke sini selepas sekian lama dan sudah tentu pencapaian yang baik hari ini dalam sesi kelayakan. Fokus saya hanya adalah untuk elak daripada melakukan kesilapan.
“Terima kasih kepada pasukan kerana tidak berputus asa menyediakan jentera terbaik bagi membolehkan kami terus berjuang. Sekarang saya rasa cukup bersedia untuk perlumbaan esok,” kata Quartararo selepas tamat sesi kelayakan.
Sesi kelayakan itu boleh dianggap sukar dan rumit memandangkan beberapa pelumba terjatuh termasuk juara dunia lapan kali dari Repsol Honda, Marc Marquez yang bakal memulakan perlumbaan esok di petak ke-15.

Bermula di petak hadapan pastinya memberi peluang kepada Quartararo untuk menebus kekecewaannya di GP Qatar dua minggu lalu apabila menamatkan perlumbaan tersebut di tempat kesembilan. – KOSMO! ONLINE


PAU 2021 sebulat suara setuju pemilihan parti selepas PRU15
Oleh ZULKIFLI MANZOR

19 Mac 2022, 5:58 pm
KUALA LUMPUR – Perhimpunan Agung UMNO (PAU) 2021 sebulat suara bersetuju supaya pemilihan parti itu hanya dibuat dalam tempoh enam bulan selepas Pilihan Raya Umum Ke-15 (PRU15) diadakan.
Timbalan Presiden UMNO, Datuk Seri Mohamad Hasan berkata, beliau akan memastikan perkara yang telah diputuskan pada PAU 2021 itu akan digerakkan dan diambil tindakan segera.
“Keputusan yang paling besar yang perlu dibuat segera bahawa pemilihan parti akan ditangguhkan. Pemilihan parti adalah dalam masa enam bulan selepas PRU15.
“Saya minta Perdana Menteri perhatikan sikit jika kita tulis (surat) kepada RoS (Pendaftaran Pertubuhan) jangan ada pula yang menghalang keputusan parti sebab menterinya bukan daripada UMNO. Susah kita nanti.
“Maka perkara ini telah selesai. Apa yang kita takut hadapi PRU selepas selesai pemilihan parti diadakan kerana sejarah menunjukkan bahawa setiap kali ada pemilihan parti perpecahan memang berlaku.
“Kita tidak mahu parti kita dalam keadaan yang sudah baik ini bergeseran dan berpecah dan menghadapi pula PRU dalam masa yang sama,” katanya semasa menyampaikan ucapan penggulungan PAU 2021 di sini hari ini. – KOSMO! ONLINE


Hakim Danish ungguli perlumbaan 1 ATC
Oleh MUHAMMAD HELMEE RAMLI

19 Mac 2022, 5:56 pm
PELUMBA cilik negara, Hakim Danish Ramli menampilkan tunggangan mantap untuk memenangi perlumbaan 1 Asia Talent Cup pada Grand Prix (GP) Indonesia di Litar Antarabangsa Mandalika sebentar tadi.
Dia yang memulakan saingan di petak kedua tidak menunggu lama apabila terus memecut laju untuk memimpin perlumbaan selain jauh meninggalkan kelompok belakang dengan perbezaan masa lebih 10 saat.
Pada masa sama, pelumba kelahiran Terengganu itu turut melakar sejarah tersendiri apabila merekodkan catatan masa terpantas pada perlumbaan tersebut apabila mencatat 1:44.553 saat (s).
Menerusi kemenangan itu, peluang Danish untuk mencabar kejuaraan ATC musim ini terus terbuka apabila berada di kedudukan kedua dalam carta keseluruhan dengan mengumpul 47 mata, lapan mata di belakang pendahulu, Shinya Ezawa dari Jepun.
Keputusan itu juga pastinya membakar semangat pelumba berusia 14 tahun tersebut bagi menampilkan prestasi sama menjelang perlumbaan 2 yang akan berlangsung esok. – KOSMO! ONLINE


Keluarga Muhammad Adib terima pampasan RM1.5 juta
Oleh ALWANI ZAFIRAH

19 Mac 2022, 5:52 pm
PETALING JAYA – Kerajaan membayar pampasan berjumlah RM1.5 juta kepada keluarga anggota bomba, Muhammad Adib Mohd Kassim yang meninggal dunia pada tahun 2018.
Perdana Menteri, Datuk Seri Ismail Sabri Yaakob berkata, walaupun siasatan masih berjalan tetapi kerajaan telah membayar pampasan tersebut kepada keluarga arwah yang dibuat pada 29 November 2021.
Menurut beliau, ia sebagai bukti kesungguhan UMNO dalam membela nasib rakyat di negara ini.
“Kes kematian arwah Muhammad Adib sedang disiasat secara menyeluruh dan telus serta diberikan pembelaan sewajarnya.
“Jawatankuasa khas siasatan telah membentangkan laporan interim pada 15 Mac 2022,” katanya ketika penggulungan perbahasan Perhimpunam Agung UMNO 2021 hari ini.
Muhammad Adib meninggal dunia selepas mengalami kecederaan parah dalam kejadian rusuhan di Kuil Sri Maha Mariamman di USJ 25, Subang Jaya dekat sini pada 27 November 2018.-KOSMO! ONLINE


Dua pemancing tersadai akibat bot karam diselamatkan APMM
Oleh MOHD AZLI ADLAN

19 Mac 2022, 5:47 pm
KUALA NERUS – Dua orang pemancing berdepan detik cemas selepas bot dinaiki mereka karam di perairan Pulau Redang di sini semalam.
Mangsa, Nik Nurudin Nik Wahid, 29, dan Syairazi Mohd., 31, terpaksa berlindung di salah sebuah pulau tidak berpenghuni di perairan Pulau Redang sebelum diselamatkan pasukan Maritim Malaysia (APMM) pada pukul 12 tengah hari tadi.
Pengarah Maritim Terengganu, Kepten Maritim Muhammad Suffi Mohd. Ramli berkata, APMM menerima maklumat berhubung kehilangan kedua-dua lelaki itu pada pukul 9 pagi tadi.
“Salah seorang ibu mangsa memaklumkan kedua-dua lelaki berkenaan tidak pulang ke rumah masing-masing di Merang, Setiu selama lebih 24 jam.
“Mereka dikatakan keluar memancing di perairan terbabit sebelum bot dinaiki mengalami kebocoran,” katanya di sini hari ini.
Muhammad Suffi berkata, APMM telah melancarkan operasi mencari dan menyelamat dengan menggunakan aset bot Perkasa 1234.

Tambah beliau, kedua-dua mangsa dilaporkan selamat selepas berlindung di salah sebuah pulau di perairan Pulau Redang.
“Mereka kemudian dibawa ke Jeti Merang, Setiu untuk bertemu ahli keluarga,” katanya. – KOSMO! ONLINE


Tetamu majlis kahwin ‘malu-malu’ terima cenderahati anak pokok
Oleh KOSMO!

19 Mac 2022, 4:55 pm
JAKARTA – Sebuah majlis perkahwinan di daerah Kebumen dalam wilayah Jawa Tengah menjadi tular apabila menyediakan cenderahati unik iaitu anak pokok.
Menurut laporan Tribunnews, tetamu majlis diberi pilihan untuk mengambil satu anak pokok yang disediakan dan terdiri daripada beberapa pilihan termasuk pokok palma serta bidara.
Salah seorang tetamu majlis perkahwinan itu, Ani Susanti yang tertarik dengan konsep tersebut telah memuat naik gambar  ‘hadiah’ yang diterimanya di laman TikTok.
“Pasangan pengantin menyediakan lebih 100  anak pokok untuk dipilih tetamu.
“Ini kali pertama mendapat cenderahati  pokok apabila saya menghadiri majlis perkahwinan. Pada mulanya, saya berasa agak malu untuk bawa pulang tetapi ternyata ia pemberian yang sangat bagus,” kata Ani.
Tambah Ani, pengantin perempuan yang juga rakan universitinya sengaja memilih anak pokok sebagai cenderahati bagi menghidupkan konsep  ‘go green’.

Sehingga kini, video yang dimuat naik Ani sudah ditonton lebih 900 ribu pengguna TikTok. – Agensi


Sasar pengeluaran susu getah 200,000 tan setahun
Oleh BAHRUDDIN HATTA

19 Mac 2022, 4:58 pm
TANAH MERAH – Kerajaan menyasarkan pengeluaran hasil susu getah atau lateks sebanyak 200,000 tan setahun menerusi Program Koridor Lateks Pantai Timur yang dilaksanakan dalam tempoh lima tahun.
Menteri Perusahaan Perladangan dan Komoditi, Datuk Zuraida Kamaruddin berkata, jumlah itu dikira ekoran negara hanya mampu menyediakan kurang daripada 10 peratus daripada permintaan getah iaitu 32,000 tan setahun.
Menurutnya, pasaran dunia ketika ini memerlukan sebanyak 400,000 tan lateks setahun dan negara fokus untuk mencapai sehingga 50 peratus permintaan dalam masa lima tahun akan datang.
“Sehubungan itu, Program Koridor Lateks Pantai Timur akan menyediakan banyak insentif kepada pekebun-pekebun kecil getah untuk terus mengusahakan lateks pada masa akan datang.
“Melalui program itu, ia menjadikan tiga negeri di Pantai Timur iaitu Kelantan, Terengganu dan Pahang diangkat menjadi koridor lateks negara bagi membantu memenuhi permintaan pasaran ketika ini,” katanya pada sidang akhbar selepas Program Pelancaran Insentif Pengeluaran Latex di MHJ Enterprise di Kampung Renab, Bukit Bunga di sini hari ini.
Mengulas lanjut, Zuraida memberitahu, melalui Program Koridor Lateks Pantai Timur, peserta akan menerima sebanyak RM850 bagi tujuan pembajaan bagi setiap hektar tanah getah.

Ujarnya, mereka juga akan mendapat sebanyak RM1 bagi setiap satu kilogram getah kering yang dihasilkan. -KOSMO! ONLINE


Gaji minimum RM1,500 dilaksana bermula 1 Mei
Oleh ALWANI ZAFIRAH

19 Mac 2022, 5:40 pm
PETALING JAYA – Kerajaan telah bersetuju meluluskan pelaksanaan kadar gaji minimum sebanyak RM1,500 sebulan mulai 1 Mei ini.
Perkara itu diumumkan Perdana Menteri, Datuk Seri Ismail Sabri Yaakob ketika penggulungan perbahasan Perhimpunam Agung UMNO 2021 bertempat di Pusat Dagangan Dunia Kuala Lumpur (WTCKL) di sini hari ini.
Berita berkaitan: Gaji minimum RM1,500 akan diumum April, Mei ini
Kosmo! pada 17 Mac lalu melaporkan pengumuman berkaitan pelaksanaan gaji minimum RM1,500 dijangka dibuat pada April hingga Mei ini.
Menteri Sumber Manusia, Datuk M. Saravanan memaklumkan kerajaan kini di peringkat akhir untuk mengkaji pelaksanaan gaji tersebut.- KOSMO! ONLINE


PM tidak akan tangguh PRU15 jika yakin UMNO menang
Oleh ZULKIFLI MANZOR

19 Mac 2022, 5:35 pm
KUALA LUMPUR – “Jika kita yakin dengan kemenangan, kita tidak akan tunggu satu saat pun untuk membubarkan Parlimen bagi mengadakan Pilihan Raya Umum Ke-15 (PRU15)”
Perdana Menteri, Datuk Seri Ismail Sabri Yaakob berkata, untuk memenangi PRU15, pimpinan UMNO bagaimanapun mesti bersatu padu dan merapatkan saf.
“Saya mendengar dengan tekun dan memahami kehendak tuan-tuan dan puan-puan sekalian. Kalau dipersetujui beri saya (masa) bersama Presiden, Timbalan Presiden dan Naib-Naib Presiden UMNO atau `Top Five’ untuk bincang perkara ini.
“Insya-Allah kita cuba supaya Barisan Nasional (BN) jadi parti dominan semula. Kita akan merapatkan saf kepimpinan bersama para pewakilan dan pemimpin peringkat di akar umbi.
“Insya-Allah kemenangan PRU15 di tangan UMNO dan BN,” katanya semasa menyampaikan ucapan penggulungan pada Perhimpunan Agung UMNO (PAU) 2021 di sini hari ini. – KOSMO! ONLINE


Tiga sekeluarga ditahan pamer aksi ‘Superman’ di LPT 2
Oleh TENGKU DANISH BAHRI TENGKU YUSOFF

19 Mac 2022, 3:08 pm
DUNGUN – Tindakan nakal tiga lelaki yang mempunyai pertalian keluarga menunggang motosikal masing-masing secara berbahaya termasuk melakukan aksi ala ‘Superman’ membawa padah apabila mereka ditahan polis di Lebuh Raya Pantai Timur 2 (LPT 2) di sini semalam.
Dua beradik berusia 21 dan 24 tahun serta abang ipar mereka berusia 28 tahun ditahan di Hentian Rehat dan Rawat Bukit Besi di sini pada pukul 9.55 pagi.
Ketua Jabatan Siasatan dan Penguatkuasaan Trafik Terengganu, Superintendan Ismail Man berkata, operasi sama juga menyita lima motosikal milik ahli keluarga ketiga-tiga suspek ekoran pelbagai kesalahan trafik.
“Siasatan mendapati kesemua lelaki termasuk tiga yang ditahan dalam perjalanan untuk berkelah di Tasik Puteri, Bukit Besi di sini dari Kota Bahru, Kelantan.
“Tiga lelaki terbabit dikesan menunggang motosikal secara berbahaya secara ‘Superman’ sejauh kira-kira satu kilometer di lokasi kejadian,” katanya ketika dihubungi Kosmo! di sini hari ini.
Ismail berkata, semakan juga mendapati salah sebuah motosikal dinaiki suspek disyaki telah dicuri setelah dilaporkan hilang di Besut pada bulan Ogos tahun lalu.

Tambah beliau, ketiga-tiga suspek telah dibawa ke Ibu Pejabat Polis Daerah Hulu Terengganu bagi disiasat mengikut Seksyen 42(1) Akta Pengangkutan Jalan 1987 dan Seksyen 379A Kanun Keseksaan. – KOSMO! ONLINE


Kes Covid-19 di Kelantan dijangka meningkat selepas fasa endemik
Oleh ROSLIZA MOHAMED

19 Mac 2022, 2:52 pm
KOTA BHARU – Jangkitan Covid-19 dijangka boleh meningkat di Kelantan sekiranya rakyat masih enggan mengambil dos penggalak selepas negara memasuki fasa peralihan ke endemik bermula 1 April depan.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, ini kerana berdasarkan maklumat terkini, Kelantan merupakan antara negeri terendah yang mengambil dos penggalak vaksin Covid-19.
“Berdasarkan laporan sebelum ini, Kelantan adalah yang terendah bagi dos penggalak iaitu lebih kurang 22.7 peratus.
“Apa yang saya lihat ketika ini, kes jangkitan Covid-19 masih lagi tinggi di Kelantan (635 kes semalam) dan keadaan itu tidak mengejutkan,” katanya ketika ditemui pemberita selepas Program Gotong Royong Pesisir Pantai Cahaya Bulan dan Pantai Kundur, di sini hari ini.
Hadir sama, Yang Dipertua Majlis Kota Bharu-Bandar Raya Islam (MPKB-BRI), Tuan Zainal Abidin Tuan Yusuf.
Mengulas lanjut, jelas beliau, pihaknya tidak menafikan rakyat negeri ini banyak terpengaruh dengan individu lain sehingga takut untuk mengambil dos penggalak.

“Oleh itu, saya berharap sangat orang ramai mematuhi prosedur operasi standard (SOP). Mereka sepatutnya faham dan boleh menjadikan pengajaran selepas negara dilanda jangkitan Covid-19 sejak dua tahun lalu,” ujarnya. -KOSMO! ONLINE


Kanak-kanak terdedah komplikasi jika tidak divaksin
Oleh WAT KAMAL ABAS

19 Mac 2022, 4:06 pm
BAGAN SERAI – Kanak -kanak yang tidak divaksinasi lebih terdedah kepada komplikasi sindrom sistem radang berbilang (MIS-C) sekiranya dijangkiti Covid-19.
Timbalan Menteri Kesihatan, Datuk Dr. Noor Azmi Ghazali berkata, pemberian vaksin kepada kanak -kanak berusia lima hingga 12 tahun dapat mengelak golongan tersebut daripada terdedah dengan gejala serius akibat jangkitan.
“Peratusan untuk kena MIS-C lebih tinggi sekiranya kanak-kanak tersebut langsung tidak divaksin.
“Dengan pengambilan vaksin ia dapat menurunkan kadar kes yang serius kepada kanak -kanak,” katanya kepada pemberita selepas merasmikan Pelancaran Pelancongan Domestik Mukim Gunung Semanggol Daerah Kerian di Kampung Padang Lalang, di sini hari ini.
Menurut beliau, sehingga semalam sebanyak 34.9 peratus kanak-kanak telah divaksin dalam Program Imunisasi Covid-19 Kebangsaan Kanak-kanak (PICKids).
Katanya, Sarawak telah mençapai 67.7 peratus vaksinasi manakala dua buah negeri iaitu Kelantan dan Terengganu di bawah lima belas peratus. – KOSMO! ONLINE


Terkejut SJR punca kereta rempuh balai polis
Oleh ROHANA MOHD. NAWI

19 Mac 2022, 2:59 pm
KOTA BHARU – Gara-gara terkejut polis membuat sekatan jalan raya (SJR), seorang warga emas dan anak lelakinya nyaris maut selepas kereta yang dinaiki mereka merempuh pagar Balai Polis Bukit Yong, Pasir Puteh di sini malam tadi.
Nahas itu mengakibatkan Abdullah Ab. Ghani, 66, yang memandu kereta jenis Perodua Kancil cedera pada bahagian hidung manakala anaknya, Mohammad Ridwan, 25, mengalami sakit pinggang dan mereka kini dirawat di Hospital Tengku Anis, Pasir Puteh.
Ketua Polis Kelantan, Datuk Shafien Mamat berkata, siasatan awal mendapati, kejadian berlaku kira-kira pukul 11.09 malam ketika dua beranak itu sedang dalam perjalanan dari Kota Bharu ke Setiu, Terengganu.
Katanya, apabila tiba di lokasi kejadian, warga emas terbabit dipercayai terkejut dengan pemeriksaan SJR yang dijalankan oleh pihak polis berhampiran Balai Polis Bukit Yong sebelum tertekan pedal minyak.
“Kejadian itu disedari anaknya yang duduk di tempat duduk penumpang depan lalu menarik stereng daripada merempuh belakang bas yang berhenti untuk pemeriksaan di SJR Bukit Yong.
“Insiden menyebabkan kereta tersebut melanggar pagar Balai Polis Bukit Yong,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Mengulas lanjut, Shafien memberitahu, dua beranak itu kemudian dibawa ke Hospital Tengku Anis, Pasir Puteh untuk rawatan lanjut.
Katanya, ujian saringan air kencing terhadap kedua-dua beranak mendapati mereka negatif dadah dan kes disiasat mengikut Seksyen 43(1) Akta Pengangkutan Jalan 1987. -KOSMO! ONLINE


Amaran ribut petir di 5 negeri petang ini
19 Mac 2022, 4:12 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir kepada lima buah negeri pada petang ini.
MetMalaysia dalam satu kenyataan berkata, amaran itu melibatkan seluruh Wilayah Persekutuan Labuan serta beberapa daerah di negeri Kelantan, Terengganu, Sarawak dan Sabah sehingga pukul 6 petang nanti.
“Keadaan hujan lebat berserta ribut petir dijangka akan melanda daerah Jeli, Tanah Merah dan Kuala Krai di Kelantan.
“Manakala di Terengganu, keadaan sama turut diramal akan melanda daerah Besut dan Setiu,” katanya di sini hari ini.
Tambah kenyataan itu, hujan lebat berserta ribut petir diramal melanda daerah Kuching, Serian, Samarahan, Sri Aman, Sarikei, Sibu, Mukah (Tanjung Manis dan Daro), Kapit (Song, Kapit dan Bukit Mabong), Bintulu, Miri (Subis, Beluru, Miri dan Marudi) serta Limbang di Sarawak.
“Keadaan sama juga boleh berlaku di beberapa daerah di Sabah iaitu Pedalaman (Sipitang, Kuala Penyu, Beaufort dan Tambunan), Pantai Barat, Tawau (Lahad Datu), Sandakan dan Kudat.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya.
Katanya lagi, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Padah langgar SOP, pengunjung dan pekerja dikompaun RM146,000
Oleh ALWANI ZAFIRAH

19 Mac 2022, 4:28 pm
KUALA LUMPUR – Akibat melanggar prosedur operasi standard (SOP), seramai 146 pengunjung dikompaun RM146,000 dalam satu serbuan ke atas sebuah pusat hiburan di kawasan Cheras, dekat sini malam tadi.
Ketua Polis Daerah Cheras, Asisten Komisioner Muhammad Idzam Jaafar berkata, serbuan dilakukan kira-kira pukul 11.45 malam oleh sepasukan polis dari Bahagian Siasatan Jenayah, Ibu Pejabat Polis Daerah (IPD) Cheras.
“Hasil serbuan tersebut, seorang lelaki tempatan dan dua wanita asing ditangkap kerana disyaki menjalankan aktiviti pusat hiburan tanpa lesen sah, menggaji pekerja asing tanpa permit sah, menjual minuman keras tanpa lesen sah serta tiada dokumen perjalanan diri yang sah.
“Beberapa barangan turut dirampas bagi tujuan siasatan termasuklah beberapa botol minuman keras pelbagai jenama,” katanya dalam satu kenyataan hari ini.
Menurutnya, pasukan serbuan turut mengeluarkan kompaun atas kesalahan pelanggaran SOP Perintah Kawalan Pergerakan Pemulihan Covid-19 kepada 146 individu yang merupakan pekerja serta pelanggan pusat hiburan berkenaan.
“Jumlah nilai kompaun yang dikeluarkan adalah sebanyak RM146,000,” ujarnya. – KOSMO! ONLINE


Polis Kelantan, PBT bincang SOP pembukaan bazar Ramadan
Oleh ROHANA MOHD. NAWI

19 Mac 2022, 3:58 pm
KOTA BHARU – Polis Kelantan akan mengadakan perbincangan dengan semua pihak berkuasa tempatan (PBT) di negeri ini sebagai persiapan awal sebelum prosedur operasi standard (SOP) pembukaan bazar Ramadan diumumkan tidak lama lagi.
Ketua Polis Kelantan, Datuk Shafien Mamat berkata, perkara itu merupakan persiapan yang perlu dilakukan kerana kerajaan ketika ini masih belum mengeluarkan sebarang SOP mengenai bazar Ramadan.
Menurutnya, namun begitu, pihak polis tetap akan menjalankan pemantauan terutamanya di bazar-bazar Ramadan yang dianjurkan pada skala besar di negeri ini.
“Difahamkan, pihak kerajaan sudah mengadakan perbincangan dan masing-masing ada perancangan yang ditetapkan.
“Kemungkinan polis akan duduk sekali untuk mengadakan perbincangan mengenai perkara itu dalam masa terdekat. Di peringkat kontinjen, saya akan memanggil pegawai terlibat untuk mengadakan perbincangan bersama PBT dan wakil penjaja,” katanya.
Beliau berkata demikian pada sidang akhbar selepas Program Penutup Program Fun Ride sempena Peringatan Sambutan Hari Polis Ke-215 di pekarangan Ibu Pejabat Polis Kontinjen (IPK) Kelantan di sini hari ini.

Dalam program itu, seramai 1,000 peserta berpeluang memenangi pelbagai jenis hadiah termasuk sebuah motosikal yang disumbangkan oleh sebuah syarikat jualan emas.


Tembak mati haiwan liar langkah terakhir Perhilitan
Oleh MASTURAH SURADI

19 Mac 2022, 3:48 pm
KOTA TINGGI – Tindakan menembak mati haiwan liar menggunakan peluru hidup merupakan langkah terakhir diambil Jabatan Perlindungan Hidupan Liar dan Taman Negara (Perhilitan) setelah mengambil kira semua aspek termasuklah keselamatan dan ancaman manusia.
Ketua Pengarah Perhilitan, Datuk Abdul Kadir Abu Hashim berkata, seperti situasi di dalam hutan, langkah yang terbaik diambil adalah dengan memasang perangkap.
“Tembak mati ini merupakan langkah yang terakhir yang kita buat yang mana dibenarkan di antara kita. Kalau ia (haiwan) nak menyerang kita boleh dibenarkan untuk tembak. Langkah yang terakhir ini akan dibuat setelah semua aspek diambil kira.
“Kita akan lebihkan dengan perangkap termasuk buat kerjasama dengan penduduk setempat. Kita akan dapatkan khidmat nasihat dulu,” katanya pada sidang akhbar ketika Operasi Bersepadu Khazanah (OBK) di Desaru hari ini.
Turut hadir Timbalan Ketua Polis Negara, Datuk Razarudin Husain dan Timbalan Ketua Pengarah Kastam (Penguatkuasaan dan Pematuhan), Datuk Abdullah Jaafar.
Jelas beliau, pihak Perhilitan memang dibekalkan peluru pelali dan peluru hidup untuk menangani isu hidupan liar, namun ia lebih sesuai digunakan bagi haiwan yang berada di kawasan zoo berbanding haiwan di hutan.

“Untuk pengetahuan semua, biasa kalau kita tembak pelali, binatang itu 90 peratus mati. Saya kata begitu sebab bila kita tembak dia tak terus pengsan, dia akan terkejut dan lari. Mungkin 10 minit lepas itu baru ubat pelali berkesan dan ia (haiwan) tumbang,” ujarnya.
Dalam perkembangan sama, menurut Abdul Kadir, pada tahun ini sebanyak dua siri daripada 12 siri operasi rondaan di lapangan telah berjaya dilaksanakan dimana sebanyak 11 kertas siasatan telah dibuka atas pelbagai kesalahan jenayah dengan jumlah nilai rampasan RM54,000. -KOSMO! ONLINE


Pangkor pulau peruncitan digital tanpa tunai
Oleh KOSMO!

19 Mac 2022, 3:35 pm
Oleh LIYANA RAMLI
LUMUT – Pulau Pangkor menjadi pulau peruncitan digital pertama negara di bawah program inisiatif pendigitalan sektor peruncitan (ReDI).
Tujuannya bagi membantu peniaga kecil supaya tidak ketinggalan dalam dunia digitalisasi perniagaan.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, ReDI membolehkan peniaga bersama-sama terlibat menerusi model baharu perniagaan secara digital.
“Sebelum ini kita promosikan penggunaan e-Wallet tetapi bilangan yang menggunakannya sangat rendah.
“Setakat ini, jumlah peniaga yang mendaftar ReDI adalah 61 peratus iaitu seramai 451 daripada 741 sehingga 18 Mac lalu,” katanya kepada pemberita pada program ReDI di Arena Pekan Pangkor di Pulau Pangkor hari ini.

Jelas beliau, pelaksanaan ReDI di Pulau Pangkor sangat penting kerana ia memberi momentum kepada agenda digitalisasi negara terutama untuk pemain industri sektor peruncitan. – KOSMO! ONLINE


Orang ramai diminta pantau kenaikan harga di bazar Ramadan
Oleh MOHAMAD HAFIZI BIN MOHD SAID

19 Mac 2022, 3:29 pm
LUMUT – Orang ramai boleh memantau serta melaporkan kenaikan harga barang di bazar Ramadan kepada Kementerian Dalam Negeri dan Hal Ehwal Pengguna (KPDNHEP).
Agensi itu mempunyai 72 pusat aduan (ECC) dengan 900 pegawai pemantau harga (PPH) iaitu orang awam berkerja secara kontrak.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kumpulan tersebut membantu 2,000 penguat kuasa yang melakukan pemantauan setiap hari.
Alexander.
“Kita memerlukan kerjasama daripada semua pihak termasuk pertubuhan bukan kerajaan, bantulah untuk sama-sama memantau kenaikan harga barangan keperluan.
“Kita memantau harga barang bukan sekadar pada musim perayaan saja dan kita sentiasa di lapangan sepenuh masa,” ujarnya.
Beliau berkata demikian kepada pemberita pada program ReDI di Arena Pekan Pangkor di Pulau Pangkor hari ini. -KOSMO! ONLINE


Kesiapsiagaan jentera parti perlu diutamakan
Oleh MOHD RASDAN AHMAD

19 Mac 2022, 2:31 pm
KUALA LUMPUR – Persediaan seluruh jentera Barisan Nasional (BN) dan UMNO perlu menjadi keutamaan sebelum menghadapi peperangan besar Pilihan Raya Umum (PRU) ke-15 tidak lama lagi.
Ahli Majlis Tertinggi UMNO, Datuk Seri Bung Moktar Radin berkata, sama ada PRU-15 berlaku lambat atau cepat, persedian dan kesiapsiagaan jentera parti adalah paling utama.
“Sama ada cepat atau lambat PRU tetap akan berlaku, perkara pokok yang menjadi keutamaan kita ialah tahap kesiapsagaan jentera PRU bukan seperti berhadapan Pilihan Raya Negeri (PRN) atau Pilihan Raya Kecil (PRK) semua jentera berkumpul di satu kawasan.
“PRU pula lebih berskala besar jadi memerlukan persediaan yang lebih terperinci bagi memastikan UMNO serta BN kembali mendapat mandat dan kepercayaan rakyat,” katanya.
Tambah Bung Moktar lagi, mesej Presiden UMNO, Datuk Seri Ahmad Zahid Hamidi dalam ucapan dasar jelas agar jentera BN di semua peringkat perlu memperkukuhkan jentera parti, gerak kerja yang tersusun dan rapi bagi memastikan kemenangan BN pada PRU-15. -KOSMO! ONLINE


Pakai ikut keselesaan, bukan nampak lurah dendam – Eyka Farhana
19 Mac 2022, 1:40 pm
PETALING JAYA – Pelakon Eyka Farhana lebih selesa mengambil pendekatan menjadi diri sendiri dengan memakai pakaian yang mengikut keselesaan biarpun pernah menjadi mangsa kecaman netizen gara-gara imejnya yang dikatakan semakin seksi.
Kata Eyka atau nama sebenarnya Wan Atiqa Farhana Wan Sarmizi, 27, dia masih tahu menjaga penampilan dan pakaian yang dipakainya selama ini tidak pernah terlalu menonjol sehingga mendedahkan ‘lurah dendam’.
“Rasanya dari segi pakaian saya, dari dulu saya akan pakai yang mengikut keselesaan. Lagipun kalau tengok dalam media sosial, tak rasa saya seorang saja yang pakai menonjol.
“Malah, saya bukanlah seorang yang jenis memakai pakaian yang menampakkan lurah dendam. Saya masih tahu jaga penampilan,” ujarnya ketika ditemui usai majlis tayangan filem lakonannya, Autumn In Wales semalam.
Tambah Eyka lagi, dia sebenarnya enggan menjadi hipokrit di depan peminat termasuklah berkaitan perkongsiannya dalam media sosial.
“Saya pakai apa yang saya selesa. Sebab tak naklah jadi hipokrit. Dalam media sosial tak kongsi, tapi kalau jumpa depan-depan, peminat tengok diri saya yang sebenar.

“Sebab itu saya mahu jadi sendiri. Walaupun dulu ada komen kecaman, tetapi lama-lama peminat dah dapat terima diri saya begini dan mereka pun boleh faham,” ujarnya.
Awal Januari lalu, Eyka menjadi perhatian netizen apabila berkongsi gambar memakai pakaian yang kelihatan agak seksi sehingga dilabel ‘tidak cukup kain’.
Berdasarkan gambar yang dimuat naik dalam Instagram miliknya, pelakon itu berkongsi foto menunjukkan dia memakai gaun hitam paras paha dengan gaya reben besar menutupi bahagian dadanya. – KOSMO! ONLINE


Kerajaan kaji jumlah sebenar generasi kedua Felda
Oleh ROSALWANI CHE SOH

19 Mac 2022, 1:41 pm
JELI – Kerajaan sedang membuat kajian lebih terperinci mengenai jumlah sebenar generasi kedua peneroka Felda dalam usaha untuk mewujudkan peluang pekerjaan dan lain-lain bantuan kepada mereka.
Menteri di Jabatan Perdana Menteri (Ekonomi), Datuk Seri Mustapa Mohamed berkata, berdasarkan maklumat yang diterima, generasi itu kebiasaannya dilihat mempunyai masalah berkaitan perumahan, peluang pekerjaan dan kegiatan ekonomi di kawasan Felda yang kurang memberangsangkan.
Menurutnya, selain itu, peluang pekerjaan kepada mereka yang tidak menyeluruh di Felda menyebabkan golongan tersebut berhijrah untuk mendapatkan peluang bekerja di luar.
“Setakat ini, lebih dua juta peneroka daripada 317 Rancangan Felda telah dikenal pasti di seluruh negara, namun data itu masih belum lengkap memandangkan ada yang sudah berhijrah malah ada yang masih tinggal di Felda.
“Sehubungan itu, kerajaan perlu mendapatkan maklumat secara menyeluruh bagi mewujudkan peluang pekerjaan dan ruang kepada anak muda generasi baharu Felda agar berjaya ke peringkat lebih baik,” katanya.
Beliau berkata demikian pada sidang akhbar selepas merasmikan program Larian Bukit Salor di sini hari ini selain meninjau projek penambahbaikan infrastruktur pelancongan di kawasan itu yang dianggarkan berjumlah RM 300,000.

Mengulas lanjut, Mustapa memberitahu, kerajaan turut menyediakan Program Pembangunan Peneroka yang bakal memberi manfaat kepada 55,000 peserta, termasuk generasi kedua yang terlibat dalam pelaksanaan projek itu.
Menurutnya, program itu merangkumi projek ternakan dan pertanian seperti ternakan lembu pedaging serta tanaman nanas MD2 dan halia muda. -KOSMO! ONLINE


‘Tiada kluster mahkamah, hanya kluster kasih sayang dalam UMNO’
Oleh ZULKIFLI MANZOR

19 Mac 2022, 2:18 pm
KUALA LUMPUR – Tiada kluster mahkamah atau kluster menteri dalam UMNO, sebaliknya satu-satunya kluster yang ada dalam parti itu adalah kluster kasih dan sayang.
Ahli Majlis Tertinggi UMNO, Datuk Seri Reezal Merican Naina Merican berkata, kluster kasih dan sayang UMNO yang akan menjadi tekad utama parti itu untuk mencapai kemenangan.
“Kluster kasih dan sayang menjadi tekad kemenangan yang jauh lebih dominan serta mencapai kestabilan negara dan kerajaan. Rakyat akan mendapat manfaatnya.
“Kita kena tunjuk contoh kepada rakyat. Jika rakyat lihat kita berada dalam satu kedudukan yang kuat, Insya-Allah keyakinan rakyat kepada kita akan lebih tinggi,” katanya kepada pemberita semasa mengunjungi Laman Media di Pusat Dagangan Dunia Kuala Lumpur (WTCKL) di sini hari ini. – KOSMO! ONLINE


Pelarian Ukraine boleh tinggal 3 tahun di Kanada
Oleh KOSMO!

19 Mac 2022, 2:00 pm
OTTAWA, Kanada – Ottawa mengumumkan kelmarin bahawa pihaknya sedang mewujudkan sebuah program imigresen baharu yang akan menawarkan permit pemastautin sementara di Kanada untuk tempoh sehingga tiga tahun kepada rakyat Ukraine.
Program itu menyasarkan warga Ukraine yang melarikan diri daripada pencerobohan Rusia.
Kanada mempunyai penduduk berketurunan Ukraine yang besar, terutamanya di tengah dan barat negara itu.
“Rakyat Ukraine dan ahli keluarga terdekat mereka daripada mana-mana kewarganegaraan boleh tinggal di Kanada sebagai penduduk sementara sehingga tempoh  tiga tahun.”
“Pemohon dikehendaki membuat permohonan secara dalam talian dan memberikan data biometrik mereka dalam bentuk cap jari dan gambar.
“Pelarian Ukraine itu juga boleh memohon permit kerja dan belajar secara serentak di Kanada demikian menurut kenyataan pihak berkuasa.

Menurutnya, rakyat Ukraine dan keluarga mereka yang telah menetap di Kanada juga akan mendapat manfaat daripada langkah baharu itu dan boleh “melanjutkan status pelawat atau permit kerja mereka selama 3 tahun lagi, memohon permit kerja atau belajar baharu, atau melanjutkan permit sedia ada mereka.”
Menurut angka  Pertubuhan Bangsa-Bangsa Bersatu yang dikeluarkan kelmarin,  lebih tiga juta orang telah melarikan diri dari Ukraine sejak pencerobohan Rusia bermula  pada 24 Februari lalu dengan lebih separuh daripada mereka berlindung di Poland. – AFP


Kak KM kongsi video anak-anak ‘merokok’ undang kecaman ramai
Oleh KOSMO!

19 Mac 2022, 2:23 pm
PETALING JAYA – Usahawan kontroversi, Liana Rosli atau mesra dikenali sebagai Kak KM sekali lagi menjadi bualan hangat orang ramai apabila video terbaharunya yang dikongsikan di laman Instagram kembali mendapat kecaman.
Dalam rakaman tersebut memaparkan gelagat anak-anaknya yang sedang menggulung dan menghisap rokok daun beramai-ramai di sebuah acara keluarga.
Menerusi ruang kapsyen video berkenaan, dia memaklumkan rokok daun itu tidak mengandungi sebarang tembakau.
“Tak ada tembakau, masing-masing poyo dengan rokok daun,” tulisnya.
Sementara itu, rata-rata orang ramai kurang senang dengan tindakan anak-anaknya dan menganggap perkara itu sebagai tidak wajar untuk dilakukan.
Ada pengguna yang meluahkan kekecewaan apabila sebagai ibu bapa gagal memberi contoh terbaik kepada anak-anak dan sanggup membiarkan anak mereka berbuat demikian kerana tindakan itu juga mampu membahayakan kesihatan.

“Jika diusia muda begini dibiarkan anak-anak terdedah dengan perbuatan merokok, pasti bila besar mereka akan terbiasa dan melakukannya dengan lebih teruk,” komen seorang pengguna.
“Kalau ibu bapa sendiri tak bendung, tak larang, boleh rosak akhlak anak nanti,” ujar pengguna yang lain. – KOSMO! ONLINE


Kebenaran akan didedahkan – Erma Fatima
Oleh KOSMO!

19 Mac 2022, 2:28 pm
PETALING JAYA – Ketika namanya sedang menjadi bahan kecaman ramai susulan adegan panas drama Perempuan Itu, pengarah terkenal Erma Fatima mencuri perhatian dengan kapsyen Instagram yang seolah-olah memberi bayangan sebuah kebenaran bakal terbongkar.
“Insya-Allah, kebenaran akan didedahkan tidak lama lagi,” tulisnya ringkas.
Berita berkaitan: Ramai ‘terbeliak mata’ tengok aksi panas Zul Ariffin
Menerusi entri tersebut, sutradara yang terkenal dengan drama Mak Cun itu turut memuat naik sekeping foto seekor harimau sedang bertapa atau dalam fasa menenangkan diri.
“Pejuang yang hebat ialah tidak pernah marah,” tulis ayat pada foto tersebut.
Foto yang dimuat naik Erma menerusi Instagramnya hari ini.
Sehingga kini, usaha Kosmo! Online untuk mendapatkan penjelasan daripada pihak Erma masih belum berhasil susulan dia tidak menjawab panggilan telefon.

Hasil pemerhatian, kakak kepada pelakon Umie Aida itu turut menutup ruangan komen Instagramnya.
Sehingga kini, namanya dan Zul Ariffin masih sohor kini dalam Twitter.
Sejak malam tadi, media sosial digemparkan dengan sebuah video sedutan drama Perempuan Itu yang memaparkan beberapa adegan panas lakonan Zul bersama pelakon baharu, Siti Hariesa.
Babak yang dikatakan persis filem lucah itu mendapat kritikan ramai serta turut ditegur Menteri di Jabatan Perdana Menteri (Hal Ehwal Agama), Datuk Idris Ahmad hari ini.
Rata-rata netizen meluahkan rasa kecewa kerana drama tersebut dikatakan bakal disiarkan pada bulan Ramadan nanti.
Selain Erma, Zul juga mengambil pendekatan berdiam diri tanpa sebarang penjelasan rasmi selepas dia mencetuskan kontroversi dengan memuat naik video tersebut.
Sebagai info, Perempuan Itu turut dibintangi Mimi Lana dan Iqbal Zulkefli.- KOSMO! ONLINE


Pamer aksi bahaya, 10 samseng jalanan diberkas
Oleh MOHD SHARKAWI LONDING

19 Mac 2022, 2:45 pm
JOHOR BAHRU – Keseronokan 10 remaja termasuk seorang remaja perempuan menunggang motosikal sambil melakukan aksi berbahaya tidak bertahan lama apabila mereka diberkas dalam Op Samseng Jalanan, semalam dan hari ini.
Ketua Polis Daerah Johor Bahru Selatan, Asisten Komisioner Raub Selamat berkata, operasi itu dijalankan bermula pukul 11 malam semalam sehingga pukul 4 pagi hari ini.
Menurutnya, kesemua mereka yang ditahan terdiri daripada sembilan remaja lelaki dan seorang remaja perempuan berusia antara 15 hingga 20 tahun.
“Bahagian Siasatan Dan Penguatkuasaan Trafik Daerah Johor Bahru Selatan telah menjalankan operasi samseng jalanan (mat rempit) di sekitar Lebuh Raya Penyuraian Timur (EDL), Lebuh Raya Utara-Selatan, Jalan Stulang Laut, Jalan Lingkaran Dalam dan Jalan Skudai Pantai Lido.
“Lokasi berkenaan dikenal pasti sebagai ‘hotspot’ golongan remaja melakukan aksi berbahaya.
“Antara aksi berkenaan termasuk melakukan wheelie, superman dan menunggang secara zig-zag serta pelbagai aksi lain yang membahayakan diri sendiri serta pengguna jalan raya yang lain,” katanya dalam satu kenyataan di sini hari ini.

Menurutnya, hasil pemeriksaan mendapati lapan daripada mereka tidak mempunyai lesen memandu.
Ujarnya, tindakan saman sebanyak 16 keping saman Pol. 257 dengan 25 kesalahan antaranya lesen, nombor pendaftaran tidak ikut spesifikasi, ubah suai struktur kenderaan serta ekzos telah dikeluarkan terhadap semua yang ditahan semasa operasi dijalankan.
Kesemua remaja terbabit ditahan bagi membantu siasatan mengikut Seksyen 42(1) Akta Pengangkutan Jalan 1987 yang memperuntukan denda tidak melebihi RM15,000 dan penjara wajib satu hari sehingga 5 tahun, jika sabit kesalahan. -KOSMO! ONLINE


Keluarga tawar RM10,000 jika jumpa Lau Sam
Oleh ASLIZA MUSA

19 Mac 2022, 2:38 pm
IPOH – Keluarga menawarkan wang tunai sebanyak RM10,000 sekiranya Lau Sam, 84, ditemui setelah lapan hari hilang semasa mendaki bukit di Puncak Jelapang di sini.
Operasi mencari dan menyelamat Jabatan Bomba dan Penyelamat Malaysia Perak ditamatkan semalam setelah gagal menemui sebarang petunjuk kini diteruskan oleh polis pula.
Anak mangsa, Lau Kok Gian, 48, berkata, keluarganya turut merayu khidmat profesional seperti malim gunung bagi pencarian bapanya yang hilang sejak 11 Mac lalu semasa melakukan aktiviti bersama tujuh rakan.
“Ganjaran RM10,000 tetap ditawarkan kepada sesiapa yang menjumpai bapa saya sama ada masih hidup atau sebaliknya.
“Tawaran ini juga kepada anggota pasukan penyelamat yang turut serta dalam operasi pencarian,” katanya.
Beliau berkata demikian pada sidang akhbar di Pos Kawalan Tempat Kejadian insiden dekat Taman Puncak Jelapang Maju hari ini.

Kok Gian berkata, bapanya yang aktif dan berpengalaman mendaki sejak 20 tahun lalu merupakan seorang yang sihat selain arif dengan trek tersebut. – KOSMO! ONLINE


Prosedur baharu rentas Singapura membebankan pemandu lori
Oleh KHAIRUL MOHD. ALI

19 Mac 2022, 2:06 pm
JOHOR BAHRU – Persatuan Pengusaha Lori Johor berharap kerajaan dapat mewujudkan pusat pemeriksaan saringan Covid-19 RT-PCR (PCR) di sempadan antarabangsa Malaysia-Singapura bagi memudahkan proses pelaksanaan ujian berkenaan khusus buat pemandu lori rentas sempadan.
Pengerusinya, Novan Hing berkata, gesaan itu dibuat ekoran satu kenyataan berhubung pelaksanaan ujian buat semua pemandu lori sebelum memasuki negara berkenaan bermula 24 Mac ini yang dikatakan hasil perbincangan kedua-dua negara.
Katanya, pihaknya hanya dimaklumkan berhubung perkara tersebut minggu lalu namun tiada sebarang kenyataan rasmi daripada kerajaan Malaysia dikeluarkan mengenainya.
“Sebelum ini, semua pemandu lori yang memasuki Singapura perlu membuat ujian RT-PCR (PCR) apabila memasuki negara berkenaan dengan kos tersebut ditanggung kerajaan Singapura.
“Namun arahan terbaharu yang kami terima adalah kini semua pemandu lori perlu membuat sendiri ujian tersebut dengan setiap ujian terpakai hanya untuk tempoh dua hari.
“Ini bermakna, pelaksanaan prosedur berkenaan bukan sahaja akan meningkat kos pengusaha lori, tetapi juga mengganggu pergerakan lori kerana mereka perlu pergi ke klinik atau hospital untuk membuat ujian,” katanya dalam sidang akhbar yang diadakan di sini hari ini.

Tambah beliau, pelaksanaan prosedur baharu itu akan turut memberi kesan kepada pelanggan apabila pertambahan kos terhadap pengusaha lori berlaku.
“Sehubungan itu, kami berharap kerajaan dapat membantu memudahkan pelaksanaan prosedur baharu ini iaitu dengan membuka pusat pelaksanaan ujian saringan di kedua-dua sempadan iaitu di Tambak Johor dan di LinKedua,” ujarnya. -KOSMO! ONLINE


Lelaki temui ikan kembar berkepala dua
Oleh KOSMO!

20 Mac 2022, 8:30 pm
SAO PAULO, Brazil – Seorang pencuci pantai di Sao Paulo, Brazil terkejut apabila menemui seekor ikan berkepala dua yang menyerupai bentuk hati, lapor akhbar Mirror UK, semalam.
Claudinei Antonio yang telah bertugas di pantai itu selama 25 tahun berkata, itu kali pertama dia menemui spesies ikan seperti itu.
“Saya menyedari kehadiran ikan ini di gigi air pantai kerana bentuknya yang luar biasa seperti hati.
“Apabila diperhatikan dengan lebih dekat rupanya ia mempunyai dua kepala,” kata Antonio.
Sementara itu, seorang ahli biologi marin, Eric Comin mendedahkan situasi itu adalah sama seperti manusia iaitu kembar yang dilahirkan dalam keadaan bercantum atau kembar siam.
“Sudah ada rekod ikan kembar seperti ini di Akuarium Espirito Santo. Ia sangat jarang berlaku tetapi ikan-ikan itu berjaya bertahan dan terus hidup.

“Ikan kembar ini tidak ada pertindihan organ. Jadi, terdapat satu organ untuk kedua-duanya dan ia boleh hidup bersama, namun tiada teknologi setakat ini untuk memisahkannya,” jelas Comin. – Agensi


Pemandu pacuan empat roda himpit kereta ditahan polis
Oleh MOHD SYALMIZI HAMID

20 Mac 2022, 10:01 pm
SEBERANG PERAI – Seorang lelaki berusia 30 tahun yang disyaki memandu sebuah kenderaan pacuan empat roda yang menghimpit sebuah kereta sehingga hampir menyebabkan kemalangan di Lebuh Raya Utara-Selatan dekat Perai di sini kelmarin ditahan polis hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, suspek ditahan kira-kira pukul 11.30 pagi di Ibu Pejabat Polis Daerah Seberang Perai Tengah di Bandar Perda, Bukit Mertajam di sini.
Menurut Shafee, lelaki warga tempatan itu ditahan bagi siasatan lanjut mengikut Seksyen 42(1) Akta Pengangkutan Jalan 1987.
Terdahulu, Kosmo! Online melaporkan polis memburu pemandu sebuah kenderaan pacuan empat roda yang menghimpit sebuah kereta sehingga hampir menyebabkan ia melanggar belakang sebuah lori yang diletakkan di lorong kecemasan.
Kejadian itu tular di media sosial hari ini apabila rakaman video berdurasi seminit 35 saat memaparkan kejadian tersebut dimuat naik ke laman sosial.
Video berkenaan menunjukkan pacuan empat roda berwarna putih mengekori sebuah kereta berwarna kelabu sebelum menghimpit kereta itu beberapa kali.

Kereta tersebut kemudiannya dilihat terbabas ke kiri jalan sebelum melanggar kon dan hampir melanggar belakang sebuah lori yang diletakkan di tepi jalan. – KOSMO! ONLINE


Anthony Loke Setiausaha Agung DAP baharu
Oleh MOHD YUNUS YAKKUB

20 Mac 2022, 9:27 pm
SHAH ALAM – Ahli Parlimen Seremban, Anthony Loke Siew Fook dipilih sebagai Setiausaha Agung baharu DAP dalam Kongres DAP Ke-17 hari ini.
Lim Guan Eng pula menjadi Pengerusi Kebangsaan sementara ayahnya, Lim Kit Siang dilantik sebagai menjadi mentor parti selepas mengumumkan persaraannya daripada politik.
Pada pemilihan Jawatankuasa Tertinggi Pusat (CEC) DAP juga menyaksikan Ahli Parlimen Puchong, Gobind Singh Deo mengekalkan kedudukan sebagai Timbalan Pengerusi Kebangsaan.
Anthony Loke dalam ucapan ringkasnya, menghargai para perwakilan dalam memberikan sokongan kepada pemilihan CEC yang baharu.
“Dalam DAP ada banyak bakat, kekuatan dan pendekatan yang akan saya bawa meneruskan tradisi kita, kepimpinan berkualiti dan inklusif.
“Ini supaya setiap pemimpin DAP sama ada dalam CEC atau tidak akan bersama-sama memainkan peranan untuk membawa parti lebih kuat,” katanya. – KOSMO! ONLINE


Jakim serah K-KOMM siasat isu drama ‘Perempuan Itu’
Oleh ROSLIZA MOHAMED

20 Mac 2022, 9:20 pm
KOTA BHARU – Jabatan Kemajuan Islam Malaysia (Jakim) menyerahkan garis panduan dan siasatan pelaksanaan tindakan kepada pihak produksi drama berjudul ‘Perempuan Itu’ kepada Kementerian Komunikasi dan Multimedia Malaysia (K-KOMM).
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, bagaimanapun, daripada sudut panduan agama dan budaya, perkara seperti yang ditonjolkan dalam drama itu tidak sepatutnya dibawa ke dalam negara ini.
“Perkara itu kini sudah berada dalam pemaklumaan kita dan ia lebih melibatkan kepada garis panduan yang perlu dipatuhi oleh penyiaran di bawah K-KOMM. Jadi, kita serahkan kepada kementerian itu.
“Daripada sudut Jakim, meskipun drama atau filem tempatan bersifat universal namun, ia tidak sesuai untuk kita yang penuh budaya ketimuran dan perkara yang terjadi ini tidak sepatutnya berlaku,” katanya kepada pemberita selepas merasmikan Majlis Kejohanan Muay Thai di Pusat Pusat Tarbiyah Islamiyah Kelantan (Putik), Pengkalan Chepa di sini hari ini.
Mengulas lanjut Ahmad Marzuk berkata, beliau berharap penerbit, pengarah filem dan juga pemain industri hiburan mengambil kira dengan perkara itu kerana ia amat sensitif.
Tambahnya, penularan klip video babak drama itu jelas menimbulkan keresahan masyarakat kerana ia menyentuh sentimen dan pandangan orang ramai. – KOSMO! ONLINE


Perak FC gagal bermula baik
Oleh AZIZAN HASHIM

20 Mac 2022, 11:37 pm
IPOH – Impian Perak FC membuat permulaan baik pada saingan Liga Perdana 2022 tidak kesampaian apabila tumpas 1-3 kepada PDRM FC di Stadium Perak, sebentar tadi.
Perak yang mendaftar 20 pemain hanya menyenaraikan 16 pemain termasuk tiga penjaga gol berbanding pelawat yang lengkap 20 pemain.
Sang Saka Biru bermula garang dengan menyerbu ke arah kubu tuan rumah tetapi mendapati benteng Perak kental.
Selepas berjaya menyerap asakan pelawat, Perak mula mengancam PDRM dengan asakan.
Kesungguhan mereka berhasil apabila Royizzat Daud memanfaatkan kelalaian benteng PDRM semasa sepakan bebas untuk menyumbat gol pendahuluan pada minit ke-13.
Kapten, Muhammad Firdaus Saiyadi hampir meletakkan Perak 2-0 di hadapan apabila sepakannya terkena palang 13 minit kemudian. – KOSMO! ONLINE


Piala Vivian May Soars kekal milik KPT-Uniten
Oleh MUHAMMAD ZUHAILY BADLISHAH

20 Mac 2022, 9:15 pm
KUALA LUMPUR – KPT-Uniten Thunderbolts berjaya mempertahankan kejuaraan Piala Vivian May Soars buat kali ketiga berturut-turut.
Kejayaan itu hadir selepas KPT-Uniten berjaya mencipta kejutan menewaskan juara baharu Liga Hoki Malaysia (MHL) wanita musim ini, Negeri Sembilan 2-1 pada aksi final di Stadium Hoki Nasional, Bukit Jalil hari ini.
Menariknya, skuad bimbingan Lailin Abu Hassan itu ketinggalan terlebih dahulu kepada Negeri Sembilan seawal minit kesembilan menerusi pukulan sudut penalti Liyana Aqilah Mohd. Sepawi.
Bagaimanapun, KPT-Uniten tidak menyerah kalah terlalu awal apabila bangkit menguasai permainan sehingga berjaya memperoleh gol penyamaan melalui jaringan padang Nurmaizatul Hanim Syafi Sheik Fuad pada minit ke-32.
ARFAH (tengah) meledak gol kemenangan KPT-Uniten menewaskan Negeri Sembilan pada final Piala Vivian May Soars di Stadium Hoki Nasional hari ini. – MHC
Kealpaan barisan pertahanan Negeri Sembilan sekali lagi dihukum apabila kali ini giliran penyerang kebangsaan, Siti Nor Arfah Mohd. Nor meledak gol kedua KPT-Uniten pada minit ke-44.
Gol menarik menerusi percubaan kilas itu membolehkan Arfah diangkat sebagai wira kemenangan KPT-Uniten sekali gus dinobatkan sebagai pemain terbaik perlawanan akhir.

“Perancangan kami hari ini memang bermain bermati-matian untuk memenangi perlawanan final ini. Kami berjaya mengikut setiap arahan jurulatih untuk memastikan kemenangan ini milik kami,” kata Arfah selepas tamat perlawanan.
PARA pemain Sabah meraikan kejayaan mereka meraih tempat ketiga Piala Vivian May Soars selepas menewaskan skuad pembangunan negara 2-0 petang tadi. – MHC
Sementara itu, Sabah berjaya menaiki podium sebagai pemenang tempat ketiga selepas menewaskan skuad pembangunan negara 2-0 menerusi gol-gol daripada Nur Hafizah Maznan dan Putri Nur Batrisyia Nor Nawawi. – KOSMO! ONLINE


Black Panthers enggan kecewakan penyokong
Oleh NOOR HASLIZA NUSI

20 Mac 2022, 9:00 pm
GEORGE TOWN – Penang Black Panters nekad tidak mahu menghampakan penyokong skuad itu pada saingan Emas Anuar Piala Juara-Juara Liga Sepak Takraw (STL) di Iskandar Puteri, Johor bermula hari ini.
Terdahulu, pasukan kendalian Jurulatih Mohamad Fazil Mohd. Asri dan Ahmad Sufian Napiah telah ditumbangkan Juara dari Divisyen 1, Melaka Titans 1-2 pada aksi pembukaan petang tadi.
Kapten pasukan, Muhammad Zaim Mohd. Razali berkata, skuad Harimau Kumbang akan lebih agresif dalam perlawanan menentang Putrajaya Cyborg dan Kuala Lumpur Thunder.
Menurutnya, perlawanan pertama menentang Melaka Titans sememangnya memberi saingan yang sengit selain berdepan dengan pemain pengalaman termasuk import dari pasukan Liga Premier.
“Selain mental dan fizikal, persiapan telah dilakukan bagi mencari keserasian antara pemain ketika dalam gelanggang.
“Kami tak (tidak) mahu sesekali kecewakan penyokong setia dan akan cuba yang memberi yang terbaik buat penyokong setia Black Panthers pada Piala Juara-Juara musim ini.

“Beri kepercayaan dan sokongan untuk kami menggandakan lagi rentak kecemerlangan pada perlawanan nanti,” katanya. – KOSMO! ONLINE.


Polis gempur kegiatan pelacuran di hotel bajet
Oleh NOR AZIAH MAT NOH

20 Mac 2022, 8:18 pm
KUALA LUMPUR – Polis berjaya melumpuhkan kegiatan pelacuran yang berselindung di sebalik hotel bajet menerusi dua serbuan di Batu 6, Jalan Ipoh dan Sentul Baru, petang semalam.
Ketua Polis Daerah Sentul, Asisten Komisioner Beh Eng Lai berkata, serbuan itu dijalankan Bahagian Siasatan Jenayah Sentul dalam serbuan berasingan pada pukul 4 petang dan 4.45 petang semalam.
“Hasil serbuan kita berjaya memberkas dua wanita warga asing berusia 25 dan 31 tahun kerana dipercayai terlibat dalam kegiatan pelacuran tersebut.
“Siasatan awal mendapati kedua-dua wanita itu menggunakan hotel bajet bagi menjalankan servis pelacuran yang disyaki beroperasi sejak dua minggu lalu,” katanya dalam satu kenyataan hari ini.
Menurut Eng Lai, polis turut merampas kondom pelbagai jenama, kad akses bilik hotel, tisu basah, minyak urut dan minyak pelincir.
“Kesemua suspek kini ditahan selama 14 hari bermula hari ini untuk siasatan lanjut dan semakan rekod mendapati kedua-dua suspek tidak mempunyai rekod jenayah lampau.

“Kes akan disiasat di bawah Seksyen 372(B) Kanun Keseksaan dan Seksyen 6(1)(C) Akta Imigresen 1959/63 kerana tidak mempunyai permit yang sah,” ujarnya. – KOSMO! ONLINE


JSPT Kuala Lumpur tahan 25 pesalah trafik
Oleh NOR AZIAH MAT NOH

20 Mac 2022, 8:15 pm
KUALA LUMPUR – Seramai 25 individu ditahan atas pelbagai kesalahan dalam operasi mingguan dijalankan Jabatan Siasatan Dan Penguatkuasaan Trafik (JSPT) Kuala Lumpur di sekitar ibu kota di sini, malam tadi.
Operasi mingguan itu bermula pada Jumaat lalu dengan kekuatan 80 pegawai serta anggota polis dijalankan di sekitar pusat bandar, Jalan Raja Laut, Jalan Pahang, Jalan Kuching, Jalan Tun Razak dan Lebuh Raya Bertingkat Ampang-Kuala Lumpur (AKLEH).
Ketua JSPT Kuala Lumpur, Asisten Komisioner Sarifudin Mohd. Salleh berkata, pihaknya menahan tujuh orang lelaki kerana menunggang motosikal dalam keadaan berbahaya, melakukan aksi zig-zag, roket dan superman.
“Kesemua suspek berusia antara 17 hingga 18 tahun itu telah melakukan kesalahan di bawah Seksyen 42(1) Akta Pengangkutan Jalan (APJ) 1987 kerana memandu secara melulu dan berbahaya.
“Selain itu, polis turut memberkas 13 lelaki berusia lingkungan 28 hingga 38 tahun di bawah Seksyen 45(A) APJ kerana memandu dalam keadaan mabuk,” katanya dalam satu kenyataan hari ini.
Menurut Sarifudin, seorang lelaki berusia 22 tahun juga ditangkap kerana disyaki menunggang motosikal curi dan telah diserahkan kepada Ibu Pejabat Polis Daerah Ampang untuk disiasat di bawah Seksyen 379(A) Kanun Keseksaan.

“Kita juga berjaya menahan empat lelaki berusia 19 hingga 22 tahun atas kesalahan di bawah Seksyen 108(3)(E) APJ 1987 kerana memalsukan nombor pendaftaran kenderaan.
“Sementara itu, kita mengeluarkan sebanyak 660 saman atas pelbagai kesalahan termasuk menyita 38 buah motosikal di bawah Seksyen 64 APJ 1987 atas kesalahan mengubah suai struktur kenderaan (ekzos),” ujarnya.
Tambah Sarifudin, hasil kerjasama dengan Jabatan Alam Sekitar (JAS) juga berjaya mengeluarkan sebanyak 11 saman ke atas penunggang motosikal yang melakukan kesalahan di bawah Akta Kualiti Alam Sekeliling 1974.
Katanya, kesemua tangkapan telah dibawa ke Balai Polis Trafik Kuala Lumpur dan akan dituduh di bawah seksyen yang dinyatakan. – KOSMO! ONLINE


Angka kematian Covid-19 Britain didakwa tidak tepat
Oleh KOSMO!

20 Mac 2022, 9:30 pm
LONDON – Satu kajian terbaharu mendakwa bahawa angka korban Covid-19 di Britain sejak dua tahun lalu adalah tidak tepat, lapor akhbar The Sun UK, semalam.
Pihak berkuasa kesihatan dan statistik Britain didakwa menggunakan 14 cara yang tidak konsisten untuk menentukan kematian.
Ramai yang meninggal dunia pada awal kemunculan wabak itu tidak pernah benar-benar diuji sama ada dijangkiti virus tersebut, manakala yang lain mungkin mati bukan disebabkan Covid-19.
Pakar dari Pusat Perubatan Berasaskan Bukti Universiti Oxford, Profesor Carl Heneghan berkata, pihaknya masih tidak tahu jumlah sebenar kematian akibat Covid-19.
“Sesetengah daripada mereka yang dikira sebagai kematian Covid-19 mungkin tidak pernah dijangkiti virus itu.
“Ketepatan data ini amat penting kerana ia membawa kepada sekatan yang dilaksanakan kerajaan dan memberi impak sosioekonomi yang besar.

“Sekiranya angka kematian selama ini salah, ia akan menyebabkan hilangnya kepercayaan orang ramai dan jika kami tidak membetulkan isu ini, ada kemungkinan akan sekatan baharu di masa hadapan,” tegas Heneghan.
Berdasarkan kajian yang dijalan oleh Universiti Oxford, terdapat beberapa kematian daripada 800 borang permintaan maklumat mendapati ia dikaitkan dengan Covid-19 hanya berdasarkan keterangan rumah jagaan dan dengan alasan musim koronavirus sedang berleluasa.
“Pada permulaan pandemik, Kesihatan Awam England mengaitkan data mengenai kes positif dengan daftar Perkhidmatan Kesihatan Kebangsaan (NHS) pesakit yang meninggal dunia.
“Takrifan ini bermakna pesakit yang pernah diuji positif akan dikira sebagai kematian Covid-19 walaupun mereka dilanggar bas beberapa bulan kemudian,” demikian menurut satu laporan. – Agensi


Lelaki terkejut jumpa mayat perempuan dalam gaung
Oleh NOR SHAFAWATI YUP

20 Mac 2022, 7:58 pm
SEREMBAN – Seorang lelaki yang sedang berjoging dikejutkan dengan penemuan mayat dipercayai perempuan dalam gaung di Kilometer 14, Jalan Lama Bukit Putus Seremban Kuala Pilah di sini, pagi tadi.
Ketua Polis Daerah Seremban, Asisten Komisioner Nanda Maarof berkata, anggota renjer yang bertugas di kaunter Pejabat Jabatan Perhutanan Ulu Bendul Kuala Pilah menyatakan telah didatangi oleh seorang lelaki berusia 50-an pada pukul 10.50 pagi mengatakan semasa sedang berjoging dan ingin mengambil gambar telah menjumpai mayat.
“Anggota renjer dan rakannya telah ke lokasi mayat tersebut bersama lelaki tersebut, apabila sampai di tempat kejadian terdapat satu mayat perempuan dalam keadaan tertiarap.
“Kejadian berlaku di tepi Jalan Lama Bukit Putus Paroi di mana mayat dijumpai dalam gaung bawah jambatan, tempat kejadian jauh dari kawasan perumahan dan sunyi,” katanya dalam kenyataan di sini hari ini.
Menurut Nanda, pihak polis bersama Unit Forensik dan Unit Anjing Pengesan (K9) Ibu Pejabat Polis Kontinjen (IPK) Negeri Sembilan beserta bantuan dari anggota Balai Bomba Senawang telah melawat lokasi kejadian.
“Hasil siasatan awal pihak forensik tidak dapat memastikan punca kematian mangsa. Setakat ini, tidak dapat dipastikan unsur jenayah yang boleh mengaitkan dengan kematiannya,” jelasnya. – KOSMO! ONLINE.


Dua lelaki dicekup bawa 590kg daun ketum dalam Exora
Oleh ROSALWANI CHE SOH

20 Mac 2022, 8:06 pm
JELI – Dua lelaki ditahan selepas mereka dipercayai cuba menyeludup masuk sebanyak 590 kilogram daun ketum menggunakan sebuah kenderaan pelbagai guna (MPV) ke negeri ini di sekatan jalan raya (SJR) Batu 6, Batu Melintang di sini hari ini.
MPV jenis Proton Exora l yang dipandu dari arah Gerik ke Jeli itu ditahan kira-kira pukul 7.30 pagi tadi selepas ia dipandu dalam keadaan mencurigakan semasa tiba di SJR berkenaan.
Ketua Polis Daerah Jeli, Deputi Superintendan Ahmad Arifin berkata, anggota polis yang bertugas terus mengarahkan kenderaan dinaiki dua lelaki berusia 26 dan 27 tahun itu untuk berhenti di tepi jalan.
Menurutnya, pemeriksaan lanjut di dalam MPV itu telah membawa kepada penemuan beg plastik hitam yang berisi 59 bungkusan plastik lut sinar diikat dengan getah berisi daun ketum.
“Siasatan mendapati, kesemua daun ketum seberat 590 kilogram yang bernilai RM 5,900 itu dipercayai dari sebuah negeri di utara tanah air untuk dibawa masuk ke Kelantan.
“Ujian saringan air kencing mendapati kedua-dua lelaki itu positif dadah jenis methamphetamine,” katanya dalam satu kenyataan hari ini. – KOSMO! ONLINE.


Tiga tahun siram air pada pokok plastik
Oleh KOSMO!

20 Mac 2022, 7:30 pm
BEIJING – Seorang wanita mendedahkan kisah lucunya selepas menyedari bahawa dia selama ini menyiram air pada sebatang pokok kecil yang sebenarnya merupakan tanaman plastik, lapor akhbar Mirror UK, semalam.
Liu berkata, dia membeli tanaman itu secara online dan menjaga serta menyiram air setiap hari sejak tiga tahun lalu tanpa menyedari ia sebenarnya diperbuat daripada plastik.
Tambah Liu, dia menjaga tanaman di rumahnya itu seperti anak kecil dan sangat gembira kerana pokok itu tidak pernah layu atau berubah warna.
“Saya menyedari ia plastik apabila saya mahu berkongsi gambar tanaman itu di media sosial dan ketika saya mahu mengelus daunnya, ia keras serta tidak bergerak.
“Agak lucu sebenarnya bagaimana saya tidak menyedari pokok ini adalah plastik,” katanya. – Agensi


Presiden Pas disahkan positif Covid-19
Oleh MOHD AZLI ADLAN

20 Mac 2022, 7:48 pm
KUALA TERENGGANU – Presiden Pas, Tan Sri Abdul Hadi Awang yang juga Ahli Parlimen Marang disahkan positif Covid-19 hari ini.
Anaknya, Muhammad Khalil memberitahu ayahnya yang kini berusia 75 tahun berada dalam keadaan stabil dan cuma mengalami gejala ringan.
“Ayahanda (Abdul Hadi) telah disahkan positif Covid-19 dan hanya mengalami gejala ringan.
“Mohon doa supaya (Abdul Hadi) diberikan kesembuhan segera,” katanya di sini hari ini.
Abdul Khalil yang juga Ahli Dewan Undangan Negeri Batu Burok memberitahu, Abdul Hadi kini menjalani kuarantin selama tujuh hari di rumahnya di Rusila, Marang.
Abdul Hadi sudah melengkapkan vaksinasi Covid-19 dengan dos pertama diterima pada 14 Mac tahun lalu.- KOSMO! ONLINE


Pautan janji temu dos kedua PICKids dihantar berperingkat esok
Oleh SITI A'ISYAH SUKAIMI

20 Mac 2022, 7:18 pm
PUTRAJAYA – Pautan janji temu baharu dos kedua bagi Program Imunisasi Covid-19 Kanak-kanak (PICKids) akan dihantar ke aplikasi MySejahtera secara berperingkat bermula esok.
Menurut ciapan Twitter MySejahtera, ia akan dihantar berdasarkan sela masa (interval) antara dos pertama dan kedua mengikut jenis vaksin.
“Pautan janji temu ini juga membenarkan anda memilih lokasi Pusat Pemberian Vaksin (PPV), masa dan tarikh mengikut kelapangan anda,” menurut ciapan tersebut di sini hari ini.
Berdasarkan lampiran gambar yang dimuat naik, bagi dos kedua Pfizer, sela masa lapan minggu selepas dos pertama manakala untuk Sinovac pula, sela masa empat minggu selepas dos pertama.
“Pautan janji temu akan dihantar lebih kurang dua minggu sebelum tarikh dos kedua diberikan.
“Sebagai contoh, dos pertama vaksin Pfizer diambil pada 1 Mac dan pautan janji temu dihantar pada 12 April manakala, tarikh dos kedua pada 26 April,” berdasarkan maklumat tersebut.


Solat jemaah rapat saf di Terengganu mulai 1 April
Oleh MOHD AZLI ADLAN

20 Mac 2022, 7:14 pm
SKUALA TERENGGANU – Umat Islam di Terengganu dibenarkan kembali merapatkan saf sewaktu mendirikan solat Jumaat dan fardu secara berjemaah di masjid dan surau di negeri ini mulai 1 April ini.
Yang Dipertua Majlis Agama Islam dan Adat Melayu Melayu Terengganu, Datuk Shaikh Harun Shaikh Ismail berkata, kebenaran tersebut telah mendapat perkenan Sultan Terengganu, Sultan Mizan Zainal Abidin.
Beliau berkata, baginda memberi perkenan berikutan perkembangan peralihan negara ke fasa endemik mulai 1 April ini dan menerima pandangan Mufti Terengganu, Majlis Keselamatan Negara dan Jabatan Kesihatan negeri.
“Solat jemaah tanpa penjarakan fizikal juga dibenarkan bagi solat sunat tarawih sepanjang bulan Ramadan dan solat sunat Aidilfitri.
“Selain jemaah dewasa, baginda juga berkenan membenarkan kanak-kanak berusia tujuh tahun ke atas kembali hadir ke masjid dan surau dengan kehadiran ibu bapa dan penjaga masing-masing,” katanya dalam satu kenyataan di sini hari ini.
Shaikh Harun berkata, jawatan kuasa masjid dan surau di Terengganu digalakkan menyediakan kawasan khas bersesuaian untuk kanak-kanak terbabit beribadah.

Jelas beliau, walaupun solat dengan saf rapat dibenarkan, jemaah masih dilarang untuk bersalaman antara satu sama lain.
“Mereka masih diwajibkan memakai pelitup muka dan mendaftar masuk menerusi aplikasi MySejahtera. Individu bergejala tidak dibenarkan memasuki masjid dan surau.
“Sejadah sendiri tidak perlu dibawa. Jawatan kuasa masjid dan surau juga digalakkan menyediakan cecair pembasmi kuman untuk kegunaan jemaah,” katanya.
Shaikh Harun berkata, aktiviti ceramah dan kuliah agama, majlis berbuka puasa dan moreh, tadarus al-Quran, qiamullail, gotong-royong dan akad nikah juga dibenarkan.
Tambah beliau, solat jenazah juga dibenarkan tanpa penjarakan fizikal selain menziarahi tanah perkuburan. – KOSMO! ONLINE


Drama ‘Perempuan Itu’ mungkin tidak ditayang
Oleh ROHANA MOHD. NAWI

20 Mac 2022, 7:45 pm
KOTA BHARU – Drama berjudul Perempuan Itu yang mencetuskan kontroversi baru-baru ini mungkin tidak akan ditayangkan di kaca televisyen sekiranya pihak produksi gagal memberikan laporan bertulis berkenaan insiden itu.
Menteri Komunikasi Dan Multimedia, Tan Sri Annuar Musa berkata, sekiranya laporan yang diberikan tidak munasabah, kerajaan tidak akan membenarkan tayangan tersebut yang dikatakan bakal disiarkan semasa bulan Ramadan.
Menurutnya, semua stesen televisyen perlu menghormati bulan Ramadan malah tidak boleh menyiarkan kandungan yang kurang bersesuaian dengan bulan mulia itu.
Antara adegan panas dalam video tersebut.
“Kita sudah meminta produksi berkenaan mengemukakan laporan bertulis berhubung perkara berkenaan. Mereka juga telah diberikan masa yang cukup untuk menyediakan laporan tersebut.
“Sekiranya laporan itu tidak memuaskan, kita tidak benarkan stesen televisyen menyiarkan tayangan drama tersebut,” katanya selepas menyampaikan bantuan Back To School kepada pelajar tingkatan enam di Yayasan Kemiskinan Kelantan (YKK), Peringat di sini hari ini. – KOSMO! ONLINE.


Lelaki dedah harga nasi putih, ayam goreng RM19 tular
Oleh KOSMO!

20 Mac 2022, 8:10 pm
PETALING JAYA – Tindakan seorang lelaki mendedahkan harga makanan dipercayai hidangan nasi ayam serta air mencecah sehingga RM19 di sebuah kedai makan di Kuala Lumpur tular di laman sosial sejak semalam.
Menerusi perkongsian satu klip video yang dimuat naik di laman sosial pawanjatt66 memaparkan menu makanan serta harga beberapa hidangan yang dijual di kedai tersebut.
Apa yang mengejutkan, kesemua harga hidangan berkenaan dilihat melebihi RM10 antaranya adalah hidangan nasi, kari daging dan air yang berharga RM21 manakala nasi, sayur campur dan air pula berharga RM16.
Susulan daripada itu, rata-rata orang turut meluahkan bahawa harga yang diletakkan adalah tidak masuk akal dan terlalu tinggi.
“Bagus buat macam ni bang. Jangan bagi peluang mereka buat sembarangan. Teruskan usaha yang baik,” kata Daigo.
“Harga gila-gila. Beli ayam mentah 1 kilogram sayap ayam. Puas lagi makan sendiri,” seloroh erwan.

“Kita sebagai orang Malaysia kena tahu harga barang sekrang. Memang kedai mahal tapi harga barang tengah naik. Lepas ni nasi bajet tak wujud dah,” ujar Imran Naeim. – KOSMO! ONLINE


Shukri Yahaya juara pelumbaan kedua TGR musim kelima
Oleh AFIFI HAFIZ MOHD NOR

20 Mac 2022, 7:52 pm
SEPANG – Pelakon, Shukri Yahaya berjaya untuk mendapat podium dalam pelumbaan kedua pusingan pertama di Festival Toyota Gazoo Racing (TGR) hari ini.
Persaingan dalam pelumbaan musim kelima yang berlangsung di Litar Antarabangsa Sepang di sini itu menunjukkan Shukri berjaya meninggalkan Zizan Razak dan Nabil Ahmad di belakang.
Menurut Shukri, rezeki berpihak kepada dia kerana mengambil kesempatan memotong rakan-rakan selebriti lain dalam pelumbaan kategori promosi.
Katanya, dia yang memulakan pelumbaan pada petak permulaan keempat dan menamatkan pelumbaan di kedudukan pertama.
“Dorang (pelumba lain) ada aksi di depan. Saya ambil peluang itu untuk mencelah dan berjaya berada di kedudukan hadapan,” katanya ketika sidang akhbar selepas tamat perlumbaan itu hari ini.
Bagi Zizan Razak pula berkata, dia dalam pelumbaan kedua itu terbabas dan menyebabkan berada di kedudukan belakang berjaya mendapat tempat kedua.

Antara selebriti lain yang turut menyertai kategori promosi TGR musim kelima seperti Janna Nick, Wany Hasrita, Nabila Razali, Khai Bahar, Ahirine Ahiruddin dan Ain Edruce. – KOSMO! ONLINE.


Konvoi kereta mewah halang jalan kerana tidak puas hati dilanggar
Oleh KHAIRUL MOHD. ALI

20 Mac 2022, 8:03 pm
KULAI – Tindakan sekumpulan pemandu kereta mewah yang bertindak menghalang jalan di Lebuh Raya Utara-Selatan menghampiri susur keluar Sedenak seperti yang tular adalah kerana berlaku perselisihan faham antara dua pihak.
Ketua Polis Daerah Kulai, Superintendan Tok Beng Yeow berkata, kejadian yang tular itu didapati disebabkan berlaku pelanggaran antara sebuah kenderaan pacuan empat roda jenis Ford Ranger dan sebuah Lamborghini.
Menurutnya, kejadian itu dipercayai berlaku di kilometer 34 lebuh raya berkenaan pada pukul 6.10 petang, kelmarin.
“Pemandu Ford Ranger cuba memotong konvoi kenderaan Lamborghini secara zig zag sebelum berlanggar dengan salah sebuah kereta di dalam konvoi berkenaan ketika cuba memasuki lorong kiri.
“Disebabkan pelanggaran itu, konvoi Lamborghini berkenaan tidak berpuas hati dan telah menghentikan kenderaan di tengah-tengah lebuh raya sebelum berlaku perselisihan faham antara pemandu Ford Ranger dan kumpulan berkenaan,” katanya dalam satu kenyataan, di sini hari ini.
Terdahulu, tular satu video berdurasi 1 minit 14 saat yang menunjukkan pemandu Ford Ranger berkenaan memandu secara merbahaya sehingga menyebabkan berlaku pelanggaran dengan sebuah kenderaan daripada kumpulan konvoi berkenaan. – KOSMO! ONLINE.


Suami isteri maut motosikal langgar lori
Oleh NUR ANATI JUHARI

20 Mac 2022, 6:14 pm
ALOR SETAR – Sepasang suami isteri maut selepas motosikal dinaiki terlibat dalam kemalangan di Batu 20 Kampung Bukit, Pokok Sena di sini malam semalam.
Dalam kejadian kira-kira pukul 8 malam itu, mangsa, Johari Che Saad, 59, dan isterinya, Latipah Mohamad, 55, meninggal dunia di tempat kejadian.
Ketua Polis Daerah Kota Setar, Asisten Komisioner Ahmad Shukri Mat Akhir berkata, kejadian berlaku ketika pasangan tersebut dalam perjalanan pulang ke rumah mereka di Pokok Sena dari Naka dalam daerah Padang Terap.
“Kejadian dipercayai berlaku apabila lori itu sedang mengundur dan dalam keadaan melintang di atas jalan serta diawasi kelindan yang menjaga lalu lintas.
“Motosikal dinaiki pasangan tersebut tidak sempat mengelak lalu melanggar bahagian belakang kiri lori berkenaan,” katanya ketika dihubungi di sini hari ini.
Kata beliau, kedua-dua mangsa disahkan meninggal dunia di tempat kejadian manakala pemandu dan kelindan lori tidak mengalami sebarang kecederaan.- KOSMO! ONLINE


Hujan lebat di Gua Musang, Cameron malam ini
Oleh HARRITH HISHAM

20 Mac 2022, 6:54 pm
PETALING JAYA – Amaran ribut petir dan hujan lebat dikeluarkan di beberapa kawasan melibatkan lapan negeri di semenanjung termasuk Sabah dan Sarawak malam ini.
Jabatan Meteorologi (MetMalaysia) berkata, amaran dikeluarkan di seluruh kawasan negeri Perlis dan Kedah serta dijangka berlaku sehingga pukul 9 malam.
“Di Pulau Pinang membabitkan Seberang Perai Utara, Seberang Perai Tengah dan Seberang Perai Selatan manakala di Perak hanya tertumpu di Hulu Perak.
“Di Kelantan, turut terlibat iaitu Pasir Mas, Jeli, Tanah Merah, Bachok, Kuala Krai dan Gua Musang sementara di Pahang membabitkan Tanah Tinggi Cameron, Lipis, Jerantut, Kuantan dan Pekan,” katanya.
Sementara itu, di Sarawak, amaran sama dikeluarga di Kuching (Bau dan Kuching), Serian, Samarahan (Samarahan), Sri Aman, Sarikei, Sibu (Sibu dan Kanowit), Mukah (Tanjung Manis, Daro, Matu dan Dalat), Kapit (Song), Miri (Subis, Beluru, Miri dan Marudi) dan Limbang.
Manakala, di Sabah melibatkan Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu) dan Sandakan (Kinabatangan dan Sandakan) serta Labuan.

Jelasnya lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam – KOSMO! ONLINE


Aksi ‘pak guard’ payung dua beradik undang hiba netizen
Oleh ARINA CHE AZLAN

20 Mac 2022, 7:00 pm
JAKARTA – Seorang pengawal keselamatan sebuah bank di Sumatera Utara menjadi tular apabila tindakannya memayungi dua kanak-kanak yang sedang menunggu ibu mereka di atas motosikal dimuat naik di media sosial.
Menerusi paparan video di akaun TikTok @janrisjaliskosiahaan, pengawal keselamatan itu dilihat memegang sekaki payung bagi mengelakkan kanak-kanak tersebut daripada terkena sinaran matahari.
“Ibu kanak-kanak ini pergi mengeluarkan wang di mesin juruwang automatik (ATM). Salah seorang daripada anaknya sedang tidur.
“Pengawal keselamatan ini tanpa disuruh pergi memayungi dua kanak-kanak tersebut sementara ibunya kembali ke motosikal,” tulis kapsyen video.
Tindakan lelaki itu mendapat pujian netizen yang berpendapat keikhlasannya bekerja akan membawa berkat kepada rezekinya.
“Semoga keikhlasan anda bekerja menjadi asbab rezeki anda diberkati,” komen seorang pengguna media sosial. – Agensi


Pendaki hilang ditemui tidak sedarkan diri
Oleh ASLIZA MUSA

20 Mac 2022, 5:39 pm
IPOH – Pendaki warga emas yang dilaporkan hilang di Puncak Jelapang dekat sini sejak Jumaat lalu ditemui dua malim gunung dalam keadaan tidak sedarkan diri hari ini.
Lau Sam, 84, dijumpai di dalam sungai pada ketinggian 550 meter dari aras laut pada pukul 2.14 petang.
Komander Operasi, Sabarodzi Nor Ahmad berkata, pihaknya dimaklumkan penemuan itu oleh malim gunung pada pukul 2.30 petang.
Katanya, sembilan anggota Pasukan Khas Taktikal Operasi Penyelamat Malaysia (STORM) dan enam anggota Balai Bomba dan Penyelamat (BBP) Meru Raya digerakkan ke lokasi untuk membawa turun mangsa.
“Berdasarkan maklumat awal, mangsa ditemui dalam keadaan tidak sedarkan diri di dalam sungai. Operasi digerakkan segera bagi membawa mangsa turun.
“Usaha membawa turun mangsa mungkin mengambil masa hingga tujuh jam ekoran faktor geografi hutan itu dengan laluan sempit, curam dan berbukit,” katanya ketika ditemui di Pos Kawalan Tempat Kejadian (PKTK) di sini hari ini. – KOSMO! ONLINE


Mayat lelaki Myanmar ditemui dengan kesan tetakan
Oleh ASLIZA MUSA

20 Mac 2022, 7:01 pm
GERIK – Mayat seorang lelaki warga Myanmar ditemui dengan kesan tetakan di tepi jalan di kawasan kebun getah dekat Padang Semai, Kuala Rui di sini semalam.
Mayat mangsa tanpa identiti berusia lingkungan 30-an itu dijumpai orang awam pada pukul 8.30 malam sebelum memaklumkan kepada polis.
Ketua Polis Perak, Datuk Mior Faridalathrash Wahid berkata, mangsa ditemui seorang lelaki yang kebetulan mahu masuk ke kebunnya yang terletak berdekatan tempat kejadian.
Katanya, mangsa dijumpai dalam keadaan terlentang di tepi kawasan semak dengan kesan darah pada kepala dan badan.
“Pemeriksaan pada tubuh mangsa mendapati terdapat dua kesan tetakan pada dahi kanan dan tengah kepala selain kesan tetakan pada siku kiri dan di pergelangan tangan kanan.
“Siasatan lanjut sedang dijalankan dan mangsa dipercayai warga asing. Kes disiasat mengikut Seksyen 302 Kanun Keseksaan,” ujarnya ketika dihubungi di sini hari ini. – KOSMO! ONLINE


Bas tersesat, tidak sengaja ‘ceroboh’ majlis kahwin orang
Oleh KOSMO!

20 Mac 2022, 6:00 pm
JAKARTA – Satu majlis perkahwinan di Magetan dalam wilayah Jawa Timur menerima tetamu tidak diundang apabila sebuah bas persiaran hampir merempuh masuk kawasan rumah pengantin, lapor laman Suara.com.
Menerusi rakaman video oleh salah seorang tetamu, bahagian hadapan bas tersebut dilihat menembusi kawasan khemah yang sudah dihiasi renda majlis perkahwinan.
Tetamu yang pada awalnya sedang menari sambil menyanyi di bawah khemah itu bertempiaran lari apabila menyedari bas tersebut menuju ke arah mereka.
Tidak lama selepas ‘menceroboh’ majlis perkahwinan itu, bas tersebut kemudian perlahan-lahan mengundur ke belakang lalu meninggalkan tempat kejadian.
Video yang dimuat naik di Instagram @beritamagetan itu mendapat komen yang pelbagai daripada pengguna media sosial.
“Saya syak pemandu ini pasti guna Google Maps hingga sesat ke majlis perkahwinan orang,” komen seorang netizen. – Agensi


MAFI naik taraf jeti, bina kompleks pendaratan ikan
Oleh HARRITH HISHAM

20 Mac 2022, 5:29 pm
SABAH – Kerajaan melalui Kementerian Pertanian dan Industri Makanan (MAFI) dan Lembaga Ikan Malaysia (LKIM) komited dalam memastikan kebajikan semua golongan sasar sentiasa terbela.
Menteri Pertanian dan Industri Makanan, Datuk Seri Dr. Ronald Kiandee berkata, pembinaan titian nelayan di kampung Keniogan, Beluran sekali gus dapat memberikan lebih keselesaan kepada semua penduduk khususnya golongan nelayan memandangkan keadaan titian lama telah usang dan tidak lagi sesuai untuk digunakan.
Menurutnya, titian nelayan tersebut telah siap pada 13 Mac lalu dengan kos keseluruhan bernilai RM1 juta.
“MAFI akan terus melihat keperluan kemudahan asas dan infrastruktur yang diperlukan oleh kampung-kampung nelayan seluruh negara dan akan mendpatkan perhatian Kementerian Kewangan untuk permohonan dana-dana tambahan bagi memastikan semua inisiatif dibawah LKIM diteruskan.
“Kerajaan melalui LKIM juga memainkan peranan yang penting dan berkesan dalam menjaga kebajikan serta terus memperbaiki kedudukan sosio-ekonomi dan mengurangkan bebanan nelayan,” katanya dalam satu kenyataan, hari ini.
Selain itu, katanya, bagi membangunkan infrastruktur jeti sedia ada, 18 lagi jeti dan titian di sekitar kampung-kampung nelayan di Beluran turut dalam perancangan LKIM untuk dibaik pulih, dinaik taraf serta bina baharu yang akan memberi kemudahan pendaratan ikan yang lebih baik.

“LKIM juga sedang mengkaji kesesuaian tapak untuk membina sebuah kompleks pendaratan ikan moden di tapak tanah LKIM di Sandakan,” ujarnya.
Dalam pada itu, katanya, sebanyak RM150 juta telah diperuntukkan pada tahun ini bagi menyediakan bantuan dan insentif kepada masyarakat nelayan seluruh negara merangkumi Elaun Sara Hidup Nelayan (ESHN), Subsidi Minyak Diesel dan Petrol, Dana Nelayan, Tabung Bencana dan Kebajikan Nelayan, Projek Tanaman Kotan, Bantuan Projek Ekonomi Kumpulan Nelayan dan Program Food Basket Nelayan. – KOSMO! ONLINE.


Gadis redah hujan, panas lukis mural lebih 50 meter
Oleh KOSMO!

20 Mac 2022, 6:10 pm
PETALING JAYA – Menghasilkan lukisan mural yang cantik bukanlah sesuatu yang mudah lebih-lebih lagi jika melibatkan skala yang besar.
Bagaimanapun, bakat dan usaha seorang gadis yang dikenali sebagai Sya akhirnya membuahkan hasil apabila lukisan muralnya di Taman Chai Leng, Pulau Pinang mendapat perhatian ramai.
Menerusi perkongsian satu klip video di laman sosial miliknya, memaparkan proses lukisannya di sebuah dinding berhampiran Hotel Pearl View dipercayai melebihi 50 meter.
Menurutnya, sepanjang tempoh 10 hari menyiapkan mural itu, pelbagai cabaran dilaluinya termasuklah pengalaman menggeramkan akibat terpijak tahi binatang di jalan raya.
“Ini pengalaman pertama saya melukis di dinding yang panjang dan banyak cabaran yang saya lalui termasuk meredah cuaca hujan dan panas.
“Tapi antara pengalaman yang saya akan ingat adalah sewaktu terpijak tahi anjing. Habis kena samak,” katanya.

Sehubungan itu, rata-rata orang ramai terkejut dengan hasil lukisan tersebut dan memberikan pujian kepada gadis tersebut.
“Ini baru hantaran RM100,000. Terbaik la sis, semoga dipermudahkan urusan dan dimurahkan rezeki,” kata meoriskandar.
“Terima kasih indahkan kawasan saya,” ucap zafifilias.
“Terima kasih kak cantikkan bandar Seberang Perai. Saya duduk sini. Moga akan dimurahkan rezeki,” ujar Izingyou. – KOSMO! ONLINE


Mayat warga emas terjatuh Jambatan Pulau Pinang ditemui
Oleh NOOR HASLIZA NUSI

20 Mac 2022, 5:25 pm
GEORGE TOWN – Mayat seorang lelaki warga emas ditemui terapung berdekatan tiang nombor 30 di bawah Jambatan Pulau Pinang di sini pagi tadi.
Mayat, Lim Hun Bin, 74, dipercayai dari Simpang Ampat di Nibong Tebal, Seberang Perai itu dijumpai nelayan pantai kira-kira pukul 11 pagi.
Pengarah Maritim Malaysia negeri, Kapten Maritim Abd. Razak Mohamed berkata, Pusat Operasi Maritim Malaysia Pulau Pinang telah menerima aduan orang awam berhubung penemuan mayat terapung dari arah pulau menghala ke Perai.
Menurutnya, bot KILAT 26 kemudiannya bergegas ke lokasi kejadian dan tiba kurang 20 minit kemudian.
“Operasi turut mendapat bantuan bot nelayan tempatan yang berada di kawasan tersebut bagi mengelak mayat berkenaan hanyut dibawa arus.
“Siasatan mendapati lelaki terbabit telah meninggalkan sebuah motosikal jenis Honda NF 100 di Kilometer 4.0 di atas jambatan sebelum terjun ke laut.

“Mayat mangsa seterusnya dibawa ke Jeti Polis Marin Batu Uban untuk tindakan selanjutnya,” katanya dalam satu kenyataan hari ini. – KOSMO! ONLINE.


Lelaki melecur separuh badan dapur terbakar
Oleh NOR AZIAH MAT NOH

20 Mac 2022, 6:34 pm
KUALA LUMPUR – Seorang lelaki melecur separuh badan ketika menyelamatkan diri dalam kebakaran di sebuah rumah teres setingkat di Jalan Terolak 2, Taman Bamboo, di sini hari ini.
Pusat Gerakan Operasi Kuala Lumpur dalam satu kenyataan berkata pihaknya menerima panggilan kecemasan berhubung kejadian pada pukul 2.30 petang.
“Seramai 47 anggota dari Balai Bomba dan Penyelamat (BBP) Sentul, BBP Gombak Selatan, BBP Jalan Tun Razak dan BBP Hang Tuah bersama empat jentera dikejarkan ke lokasi kejadian.
“Setibanya di lokasi, kita mendapati berlaku kebakaran di bahagian dapur yang mana terdapat klorin sebanyak 20 kilogram(kg) disimpan berdekatan,” katanya dalam satu kenyataan hari ini.
Jelasnya, kebakaran terbabit turut melibatkan seorang mangsa lelaki berusia lingkungan 30-an yang melecur hampir 50 peratus di bahagian badan.
“Mangsa telah dihantar ke Hospital Selayang menggunakan unit Perkhidmatan Penyelamatan dan Perawatan Kecemasan (EMRS) bagi mendapatkan rawatan lanjut.

“Sementara itu, Pasukan Khas Bahan Kimia Berbahaya (HAZMAT) telah diarahkan ke lokasi kejadian bagi membersihkan bahan kimia dan punca sebenar kebakaran masih dalam siasatan,” ujarnya. – KOSMO! ONLINE


Pemuda OKU ditemui lemas dekat jeti
Oleh ZAKI SALLEH

20 Mac 2022, 5:12 pm
BAGAN SERAI – Mayat seorang pemuda orang kelainan upaya (OKU) yang sebelum ini dipercayai lemas ditemui di jeti Kampung Tepi Kolam, Bukit Merah di sini petang tadi.
Mangsa, Raja Edinas Raja Mohamad yang berusia lingkungan 20-an dikatakan lemas semasa mandi manda bersama rakan di jeti tersebut.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 2.01 petang.
Menurutnya, sepasukan anggota bersama jentera dari Balai Bomba dan Penyelamat Bagan Serai telah dikerah ke lokasi kejadian bagi memberi bantuan kecemasan.
“Anggota bomba telah melakukan pencarian di kawasan permukaan tasik.
“Mangsa ditemui pada pukul 2.40 petang kira-kira lima meter dari jeti pada kedalaman 3.6 meter,” ujar jurucakap tersebut. – KOSMO! ONLINE.


150 pengunjung pusat hiburan dikompaun, dua ditahan langgar SOP
Oleh NOR AZIAH MAT NOH

20 Mac 2022, 3:51 pm
KUALA LUMPUR – Seramai 150 pengunjung pusat hiburan dikompaun serta dua lelaki ditahan kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan di dua premis sekitar Jalan Raja Chulan dan Jalan Bukit Bintang, lewat malam tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, serbuan berasingan itu dijalankan sepasukan polis Bahagian Siasatan Jenayah Dang Wangi pada pukul 12.30 malam.
“Hasil serbuan pertama mendapati seramai 12 pengunjung terdiri daripada lima lelaki dan lima wanita serta dua lelaki warga asing berusia lingkungan 18 hingga 45 tahun sedang berhibur.
“10 individu itu dikompaun termasuk pengurus premis sebanyak RM1,000 setiap pengunjung manakala dua lelaki warga asing terbabit ditahan di bawah Seksyen 6(1)(c) Akta Imigresen 1959/63,” katanya dalam satu kenyataan hari ini.
Sementara itu, Noor Dellhan memaklumkan menerusi serbuan kedua polis berjaya mengeluarkan kompaun terhadap 140 pengunjung pusat hiburan.
“Seramai 70 lelaki dan 70 pengunjung wanita yang berusia lingkungan 18 hingga 65 tahun telah dikompaun sebanyak RM1,000 setiap orang.

“Hasil pemeriksaan premis itu dipercayai tidak mempunyai lesen yang sah dan satu kertas siasatan dibuka di bawah Seksyen 4(1) Akta Hiburan Wilayah Persekutuan Kuala Lumpur 1992,” ujarnya.
Katanya, orang ramai dinasihati agar terus mematuhi SOP ditetapkan Majlis Keselamatan Negara dan operasi pemantauan pusat hiburan di ibu kota akan terus ditingkatkan. – KOSMO! ONLINE


2,248 peserta berentap Siri 1 Festival eSukan Johor 2022
Oleh MUHAMMAD ZUHAILY BADLISHAH

20 Mac 2022, 5:11 pm
KEHANGATAN Festival eSukan Johor 2022 semakin dirasai menjelang saingan Siri 1 yang berjaya mengumpulkan seramai 2,248 pemain akan berentap merebut hadiah terkumpul berjumlah RM12,000 bermula esok hingga 26 Mac ini.
Kejohanan anjuran Kumpulan Prasarana Rakyat Johor Sdn. Bhd. (KPRJ) dengan kerjasama sebagai penganjur, Sports Johor Sdn. Bhd. menyaksikan penyertaan meriah daripada pemain-pemain hebat dalam tiga judul permainan video popular.
Tiga permainan video itu adalah FIFA 22 Pro Club yang akan menggunakan konsol PlayStation 4, Mobile Legends dan PlayerUnknowns Battlegrounds (PUBG) Mobile.
Ia membuktikan objektif penganjuran kejohanan itu mula menampakkan hasil untuk mempromosi Johor sebagai hab eSukan di Malaysia bagi tempoh lima tahun selain melahirkan pemain baharu mewakili negara di peringkat antarabangsa.
“Objektif utama mempromosikan eSukan untuk membangunkan platform kompetitif kepada semua atlet eSukan di Johor.
“Festival julung kali ini mempunyai tiga peringkat dan ia akan menjadi acara tahunan terbesar di negeri ini,” kata Pengurus Besar Sports Johor, Mohd. Johari Tarmizi dalam satu kenyataan sebelum ini.

Sebanyak 256 pasukan telah mendaftar untuk 16 kumpulan bagi permainan PUBG Mobile diikuti 110 pasukan kategori Mobile Legends dan 28 pasukan yang akan bersaing dalam lapan kumpulan di FIFA 22 Pro Club.
Selepas tamat Siri 1 minggu ini, Siri 2 kejohanan yang menawarkan hadiah terkumpul keseluruhan berjumlah RM86,000 akan diadakan 22 Mei depan diikuti Siri 3 (22 Julai) sebelum Grand Final di Arena Larkin pada 22 September.
Juara bagi setiap peringkat akan membawa pulang RM3,000 untuk kategori FIFA 22 Pro Club, RM1,500 (Mobile Legends) dan RM1,500 (PUBG Mobile).
Pemenang Grand Final FIFA 22 Pro Club pula bakal membawa pulang RM10,000, manakala RM8,000 buat Mobile Legends dan RM8,000 untuk permainan PUBG Mobile. – KOSMO! ONLINE


Klon haiwan kesayangan pada harga RM210,000
Oleh KOSMO!

20 Mac 2022, 5:00 pm
WASHINGTON – Sebuah syarikat pengklonan kucing dan anjing yang berpangkalan di Amerika Syarikat (AS) mendakwa  mempunyai senarai menunggu yang panjang selepas minat terhadap haiwan klon meningkat semasa pandemik Covid-19.
Menurut laporan akhbar The Sun, syarikat ViaGen mempunyai rekod pengklonan kucing dan anjing yang hebat sejak 2015.
Wakil Jabatan Pemasaran ViaGen, Lauren Aston, berkata harga semasa untuk mengklon kucing adalah AS$35,000 (RM146,755) dan AS$50,000 (RM209,650) untuk mengklon seekor anjing.
Masa terbaik untuk mendapatkan sampel asid deoksiribonukleik (DNA) adalah semasa prosedur rutin seperti mengasi atau pembersihan gigi.
Tambah Aston, proses itu boleh juga dilakukan dalam tempoh lima hari selepas kematian haiwan kesayangan itu.
Sampel DNA beku disimpan dalam kemudahan kriostoran ViaGen Pets untuk diproses dan dipelihara.

Apabila pemilik bersedia untuk mengklon haiwan kesayangan mereka,  juruteknik ViaGen akan menggantikan nukleus telur penderma dengan salah satu sel beku pengasas dan menggunakan rawatan yang dipatenkan untuk menghasilkan embrio.
Embrio itu ditanam ke dalam badan pengganti yang akan melahirkan anak kucing atau anjing sebelum diberikan kepada pemilik baharu selepas dipisahkan daripada ibunya.
“Anda akan mendapat 100 peratus kembar genetik,” kata Aston.
Tiada bilangan jumlah pengganti boleh digunakan tetapi Aston berkata ViaGen akan mengehadkan klon yang boleh dihasilkan kepada dua ekor sahaja.
“Ini adalah pasaran yang sangat khusus. Ini bukan untuk orang ramai atas pelbagai sebab termasuk etika dan juga kewangan.
“Apa yang berbeza ialah setiap anjing, kucing dan kuda diminta secara khusus. Setiap pelanggan mempunyai sebab dan cerita yang unik untuk mengklon haiwan kesayangan mereka,” jelas Aston. – Agensi


LTdL 2022 bermula Jun ini
Oleh KOSMO!

20 Mac 2022, 5:14 pm
Oleh LIYANA RAMLI
IPOH – Acara sukan berprestij, Le Tour de Langkawi (LTdL) 202 kembali menemui peminat apabila perlumbaan itu akan dianjurkan pada 11 hingga 18 Jun ini.
Menteri Belia dan Sukan, Datuk Seri Ahmad Faizal Azumu berkata, acara sukan berprestij itu tertangguh tahun lalu berikutan penularan wabak Covid-19.
Menurut beliau, saingan edisi ke-26 kali ini meliputi laluan keseluruhan sejauh 1,183 kilometer (km) melibatkan lapan peringkat bermula di Kuala Lumpur, Putrajaya, Negeri Sembilan, Pahang, Selangor, Perak, Pulau Pinang, Kedah dan berakhir di Pulau Langkawi.
“Saya gembira apabila LTdL 2022 dapat dianjurkan hasil inisiatif Persekutuan Kebangsaan Berbasikal Malaysia (PKBM) dan syarikat penganjur, Human Voyage Sdn. Bhd.
“Apabila saya dapat tahu terdapat sedikit masalah antara PKBM dan penganjur berhubungan penganjuran LTdL 2022, ini amat merisaukan saya tetapi kita akhirnya dapat mencari jalan,” ujarnya pada sidang akhbar pengenalan laluan TLdL 2022 di sini hari ini.

AHMAD FAIZAL menunjukkan peta laluan yang akan digunakan untuk LTdL 2022.
Difahamkan, sebanyak 22 pasukan dijangka mengambil bahagian tahun ini termasuk 18 pasukan dari luar negara.
Perlumbaan peringkat pertama pada 11 Jun bermula di Kuala Lumpur ke Kuala Pilah sejauh 160km diikuti peringkat kedua dari Kuala Klawang ke Raub sejauh 170km.
Peringkat ketiga menyaksikan perlumbaan berdepan cabaran pendakian ke puncak Genting Highlands dari Putrajaya sejauh 133km.
Peringkat keempat dari Kuala Selangor ke Tambun, Ipoh merupakan laluan terpanjang sejauh 190km diikuti peringkat kelima sejauh 167km dari Kuala Kangsar ke Kulim dan peringkat kelima dari George Town-Alor Setar (148km).
Peringkat ketujuh menyaksikan satu lagi pendakian dari Kuah ke-Gunung Raya, Langkawi sejauh 105km sebelum pelumba menamatkan saingan dalam acara ‘Langkawi loop’ di Kuah, Langkawi sejauh 110km. – KOSMO! ONLINE


Rakus, duet pertama Wewinn, Izzrin
Oleh MOHD. HAIKAL ISA

20 Mac 2022, 4:26 pm
BAGI memeriahkan industri seni muzik tanah air, syarikat rakaman, Aries Music Sdn. Bhd., memperkenalkan dua penyanyi muda iaitu Wewinn dan Izzrin Irfan.
Wewinn atau nama sebenarnya Nur Ezzati Syafinaz, 21, dan Muhammad Izzrin Irfan Mohd. Ismail, 22, buat pertama kalinya disatukan menerusi lagu berjudul Rakus.
Lagu berkenaan merupakan lagu ciptaan Amzar Razqa, Adk Razqa dan Muariffah, manakala liriknya pula nukilan Adk Razqa serta Muariffah.
Gelojoh
Mungkin perkataan rakus itu kedengaran ‘kasar’ yang membawa maksud gelojoh tapi sebenarnya lagu duet Wewinn dan Izzrin Irfan tersebut penuh dengan pengajaran.
Rakus yang berentak ‘catchy’ secara simboliknya adalah untuk memberi pesanan kepada orang ramai supaya berhati-hati semasa bercinta untuk memilih pasangan.

“Kalau kita faham maksud rakus ini, gelojoh dan tamak, suka berlebih-lebih. Lagu ini kita nak tuju kepada orang yang tak cukup satu pasangan, dia nak ramai teman wanita. Kita nak nasihat pada yang bercinta itu supaya berhati-hati jangan sampai terjerat.
Penyanyi baharu, Wewinn mencuba nasib dalam dunia seni suara tanah air dengan peluncuran  duet berjudul Rakus.
“Mula-mula orang tanya kenapa Rakus dan mula fikir lain. Bila lagu itu dihayati lebih mendalam, baru mereka tahu sebenarnya Rakus berunsur nasihat supaya berhati-hati dan bukan untuk jadi rakus,” jelas Wewinn tentang maksud yang tersirat di sebalik bait lagu tersebut.
Akui Wewinn, dia suka dengan lirik lagu Rakus yang ringkas seakan-akan bercerita kepada orang dan mudah difahami.
Sudah serasi
Walaupun pengalaman pertama Wewinn merakam lagu duet, dia tidak menghadapi masalah kerana antaranya dengan Izzrin sudah ada keserasian. Sebelum ini, Izzrin pernah muncul dalam video muzik lagu Cintai Aku dendangannya.
“Asalnya lagu Rakus ini untuk nyanyian solo tapi lepas jumpa dengan komposer abang Amzar, kita orang cuba berdua dan rasa ‘ngam’ pula untuk diduetkan. Dari situlah lagu tersebut digubah jadi lagu duet.
Izzrin yang juga merupakan seorang pelakon bakal muncul dengan single solo dalam waktu terdekat ini.
“Rakaman lagu Rakus dibuat dalam bulan November 2021 dan sebulan sebelum masuk studio, kami sudah diberi lagu tersebut. Jadi abila masuk studio tak ada masalah. Sewaktu di dalam studio, abang Amzar banyak ajar kita orang dari segi vokal dan sebagainya,” kata Wewinn.
Jelas Wewinn, lagu Rakus berbeza dengan Cintai Aku yang berentak balada dan secara peribadi, dia suka yang berentak ‘catchy’ kerana kena dengan jiwanya yang happy ceria.
Video muzik Rakus sudah pun dimuat naik dalam saluran YouTube Aries Music sejak 16 Februari lalu dan ternyata gandingan Wewinn bersama Izzrin baik dari segi suara atau lakonan mendapat pujian ramai.


Operasi LTSIP kembali normal selepas dua tahun
Oleh YATIMIN ABDULLAH

20 Mac 2022, 4:47 pm
KOTA BHARU – Penggunaan Lapangan Terbang Sultan Ismail Petra (LTSIP), Pengkalan Chepa di sini sudah kembali ke tahap normal apabila kapasiti penumpang penerbangan mencapai 100 peratus ketika ini.
Menteri di Jabatan Perdana Menteri (Ekonomi), Datuk Seri Mustapa Mohamed berkata, orang ramai yang menggunakan LTSIP dalam urusan harian mereka dan ia dilihat berlaku dengan begitu pantas.
Menurutnya, hal ini kerana, LSTIP menawarkan beberapa destinasi penerbangan terbaik untuk penumpang ke Kuala Lumpur, Subang (Selangor), Senai (Johor), Kuching (Sarawak), Kota Kinabalu (Sabah), Pulau Langkawi (Kedah) dan Pulau Pinang.
“Pemulihan (penggunaan LTSIP) berlaku cukup pantas dan ia sudah menyamai sebelum musim Covid-19.
“Situasi tersebut secara tidak langsung kembali merancakkan semula pertumbuhan ekonomi Kelantan,” katanya selepas mendengar taklimat berkait perkembangan terkini Projek Naik Taraf dan Pembesaran LTSIP, Pengkalan Chepa di sini hari ini.
Hadir sama, Jabatan Kerja Raya Kelantan, Ir. Mohd. Suhaili Ismail.

Terdahulu Ahli Parlimen Jeli itu bersama Mohd. Suhaili turun padang meninjau perkembangan terkini projek berkenaan.
Mengulas lanjut, Mustapa memberitahu, meskipun projek tersebut mengalami kelewatan selama 83 hari namun, pihaknya optimis projek itu dapat disiapkan mengikut jadual.
Katanya, projek menaik taraf dan pembesaran itu mengalami sedikit kelewatan akibat Perintah Kawalan Pergerakan (PKP) dan kukurangan tenaga kerja. –KOSMO! ONLINE


Pawang lakukan ritual hentikan hujan di GP Indonesia
Oleh KOSMO!

20 Mac 2022, 3:57 pm
GRAND Prix (GP) Indonesia sekali lagi mencuri tumpuan apabila kali ini khidmat pawang hujan dilihat berada dalam Litar Mandalika, Lombok untuk melakukan ritual bagi menghentikan atau mengalihkan hujan.
Pawang hujan yang dikenali sebagai Rara Isti Wulan melakukan ritual apabila ketika ini perlumbaan MotoGP yang sepatutnya bermula pukul 3 petang tadi terpaksa ditangguhkan  selepas hujan lebat membasahi keseluruhan litar.
“Kehadiran saya di sini adalah untuk menurunkan suhu agar lembab dan sejuk dengan sedikit hujan di sekitar Litar Mandalika,” kata Rara.
Difahamkan, wanita itu pernah menjadi pawang hujan ketika acara pembukaan temasya Sukan Asia 2018 di Jakarta.
Sebelum saingan MotoGP bermula, beberapa keping gambar wanita berkenaan tular di media sosial dan sedang melakukan ritual. Bagaimanapun, tindakan tersebut dilihat mendapat kebenaran. – KOSMO! ONLINE


Pendaki hilang di Puncak Jelapang ditemui
Oleh ZAKI SALLEH

20 Mac 2022, 3:53 pm
IPOH – Pasukan penyelamat telah menemui pendaki warga emas yang hilang lebih seminggu lalu semasa melakukan aktiviti di Puncak Jelapang.
Jurucakap Bilik Gerakan Jabatan Bomba dan Penyelamat negeri Perak mengesahkan perkara tersebut dalam hantaran kepada media sebentar tadi.
Bagaimanapun, belum ada perincian dimaklumkan dan difahamkan usaha membawa keluar mangsa sedang dilakukan.
“Mangsa yang hilang di Bukit Jelapang telah ditemui. Laporan akan menyusul,” kata hantaran tersebut.
Mangsa, Lau Sam, 84, disedari hilang oleh ahli kumpulannya sekitar pukul 6 petang setelah didapati tidak tiba di kaki bukit yang kemudian bertindak mendaki semula bagi mencari mangsa. – KOSMO ONLINE


Bayaran Fasa 1 BKM bermula 28 Mac ini
Oleh LUQMAN RIDHWAN MOHAMED NOR

20 Mac 2022, 4:51 pm
PUTRAJAYA – Pembayaran Fasa 1 Bantuan Keluarga Malaysia (BKM) melibatkan 8.6 juta penerima dengan peruntukan sebanyak hampir RM2 bilion akan dibuat secara berperingkat mulai 28 Mac ini.
Perdana Menteri, Datuk Seri Ismail Sabri Yaakob berkata, penerima BKM akan menerima bayaran sebanyak RM100 hingga RM300 berdasarkan kelayakan mereka.
Katanya, golongan penerima merangkumi 4.0 juta isi rumah, 1.2 juta warga emas bukang ataupun tiada pasangan serta 3.4 juta individu bujang.
“Setiap penerima yang layak akan menerima bayaran secara berperingkat mulai 28 Mac 2022 melibatkan peruntukan berjumlah hampir RM2 bilion.
“Pembayaran ini juga bagi meringankan beban kewangan rakyat terutamanya dalam menyambut bulan Ramadan 1443 Hijrah,” katanya dalam satu kenyataan hari ini.
Ismail Sabri berkata, bagi memastikan program BKM disasarkan kepada mereka yang benar-benar layak, tempoh permohonan rayuan akan dibuka mulai 2 Mei depan untuk tempoh sebulan.

Beliau menjelaskan, proses itu adalah bagi mempertimbangkan semula permohonan yang tidak diluluskan dengan memberi ruang untuk mengemukakan rayuan berserta dokumen yang berkaitan untuk disemak semula oleh Lembaga Hasil Dalam Negeri (LHDN).
“Kerajaan sentiasa peka dengan keperluan semasa dan akan terus komited dalam memastikan kesejahteraan Keluarga Malaysia terutamanya kumpulan sasar,” katanya.
BKM adalah sebuah inisiatif bantuan tunai langsung yang diumumkan kerajaan di dalam Belanjawan 2022 bagi memanfaatkan golongan B40.
Bagi isi rumah, warga emas dan individu bujang, pembayaran akan terus dikreditkan ke akaun bank mereka bermula 28 Mac hingga 8 April depan.
Penerima yang tidak mempunyai akaun bank termasuk di Sabah dan Sarawak pula akan menerima bantuan tersebut pada 30 Mac ini menerusi cawangan Bank Simpanan Nasional (BSN).
Semakan status kelulusan BKM boleh dibuat mulai 28 Mac ini melalui pautan https://bkm.hasil.gov.my. – KOSMO! ONLINE


LTdL 2022 bermula Jun ini
Oleh KOSMO!

20 Mac 2022, 3:20 pm
Oleh LIYANA RAMLI
IPOH – Acara sukan berprestij, Le Tour de Langkawi (LTdL) kembali menemui peminat apabila perlumbaan itu akan dianjurkan pada 11 hingga 18 Jun ini meliputi laluan keseluruhan sejauh 1,183 kilometer.
Menteri Belia dan Sukan, Datuk Seri Ahmad Faizal Azumu berkata, acara sukan berbasikal itu sebelum ini tertangguh tahun lalu berikutan penularan wabak Covid-19.
Menurut beliau, ia melibatkan lapan peringkat bermula di Kuala Lumpur, Putrajaya, Negeri Sembilan, Pahang, Selangor, Perak, Pulau Pinang, Kedah dan berakhir di Pulau Langkawi.
“Saya gembira apabila LTdL dapat dianjurkan hasil inisiatif Persekutuan Kebangsaan Berbasikal Malaysia (PKBM) dan syarikat penganjur, Human Voyage Sdn. Bhd.
“Apabila saya dapat tahu terdapat sedikit masalah antara PKBM dan penganjur berhubungan penganjuran LTdL, ini perkara yang amat merisaukan saya tapi kita akhirnya dapat mencari jalan,”  katanya pada sidang akhir pengenalan laluan TLdL 2022 di sini hari ini.

Difahamkan sebanyak 22 pasukan dijangka mengambil bahagian tahun ini, termasuk 18 pasukan dari luar negara.
Perlumbaan peringkat pertama pada 11 Jun bermula di Kuala Lumpur ke Kuala Pilah sejauh 160kilometer, diikuti peringkat kedua dari Kuala Klawang ke Raub sejauh 170km. – KOSMO! ONLINE